title: Magnus Paul Ky

text: Magnus Paul Ky on suomalainen maahantuonti- ja tukkuyritys. Sen perusti Viipurista Helsinkiin muuttanut liikemies Magnus Paul vuonna 1918. Aluksi liike myi muun muassa konttorikoneita. Magnus Paulin poika Harry Paul muokkasi yrityksestä agentuuri- ja maahantuontiliikkeen. Hän alkoi tuoda maahan esimerkiksi kiikareita ja kiikaritähtäimiä, ja optiset laitteet ovat edelleen tärkeä tuoteryhmä valikoimassa. Harry Paulin poika Göran Paul on jatkanut yrityksen kehittämistä uudistuvaksi, dynaamiseksi maahantuojaksi ja tukkuliikkeeksi.


title: Magnus Paul Ky

text: Magnus Paul toimittaa tuotteita erikoispistejakeluun Suomen markkinoilla. Kansainvälisten brändien rinnalle on luotu yrityksen oma tuotemerkki, Magnus Paul 1918.


title: Magnus Paul Ky

text: Kansainvälinen luottoluokitusyritys Soliditet on luokitellut Magnus Paulin luottoluokitusluokkaan AAA.


title: Glutaarialdehydi

text: Glutaarialdehydi eli glutaraldehydi tai glutaraali (CHO) on dialdehydi eli kaksi aldehydiryhmää sisältävä orgaaninen yhdiste. Yhdistettä käytetään desinfiointiaineena, säilöntäaineena, tekstiiliteollisuudessa ja orgaanisen kemian synteesien lähtöaineena.


title: Glutaarialdehydi

text: Huoneenlämpötilassa glutaarialdehydi on väritöntä nestettä. Glutaarialdehydi liukenee erittäin hyvin veteen, etanoliin ja dietyylieetteriin. Glutaarialdehydi on reaktiivista ja polymeroituu helposti. Vesiliuoksessa glutaarialdehydi ei esiinny vapaana aldehydinä vaan hydraattinaan ja rengasrakenteisina hemiasetaaleina ja asetaaleina. Myös vesi- ja dietyylieetteriliuoksissa tapahtuu glutaarialdehydin polymeroitumista. Glutaarialdehydin reaktiot ovat tyypillisiä aldehydeille. Se voidaan esimerkiksi pelkistää 1,5-pentaanidioliksi tai hapettaa glutaarihapoksi. Glutaarialdehydi ärsyttää voimakkaasti ihoa, silmiä ja hengitysteitä.


title: Glutaarialdehydi

text: Glutaarialdehydin valmistamiseen on kaksi pääasiallista menetelmää. Sitä voidaan valmistaa hapettamalla syklopenteeniä tai akroleiinin ja metyylivinyylieetterin välisen Diels–Alder-reaktiotuotteen hydrolyysillä happamissa olosuhteissa.


title: Glutaarialdehydi

text: Glutaarialdehydi on tehokas tuhoamaan monia bakteereja, sieniä ja viruksia ja tämä perustuu siihen, että yhdiste reagoi proteiinien kanssa ristisilloittaen niitä. Yhdistettä käytetään muun muassa lääketieteessä steriloimaan välineitä. Parhaiten se steriloi hieman emäksisissä olosuhteissa. Tämän lisäksi yhdistettä käytetään nahkojen parkituksessa, paperien märkälujuuden parantamiseen, korroosionestoaineena ja orgaanisen kemian synteeseissä erityisesti heterosyklisten yhdisteiden synteeseissä.


title: Eiríksmál

text: Eiríksmál (”Eiríkrin/Eerikin laulu”) on on viikinkiaikainen muinaisnorjankielinen runo, jonka kirjoittajaa ei tunneta. Kyseinen ylistysruno on laadittu edesmenneen Norjan kuninkaan Eerik Verikirveen ("Eiríkr blóðøx") kunniaksi. Fagrskinnan mukaan Eerikin puoliso, Gunnhildr Kuninkaidenäiti (isl. "konungamóðir" Gormsdóttir) antoi laatia runon Eerikin muistoksi vuonna 954 tai hieman sen jälkeen, vaikkakin Fagrskinnan toteamuksen historiallista tarkkuutta on myös epäilty. Runosta on säilynyt Fagrskinnassa yhdeksän säkeistöä, minkä lisäksi yksi säkeistö on säilynyt myös Snorri Sturlusonin Proosa-Eddan osiossa "Skáldskaparmál". Runossa, joka mahdollisesti on ollut pitempi kuin säilyneet säkeistöt antavat olettaa, esitetään kuningas Eerikin vastaanottoa Valhallassa kuvaamalla Óðinnin, runouden jumala Bragin sekä Eddan sankarirunoudesta ja muinaissaagoista tutun sankarin, Sigmundrin välistä keskustelua. "Eiríksmália" ei ole suomennettu.


title: Eiríksmál

text: "Eiríksmálin" kielen osalta on todettu, että siinä olisi vaikutteita muinaisenglannin kielestä, vaikka vastakkaisiakin näkemyksiä on esitetty. Onkin oletettu, että runon laatija on elänyt merkittävän osan elämästään Danelagenin alueella, sekä huomioitu toisaalta myös se, että Eerik ja Gunnhildr viettivät pitkiä aikoja Northumbrian alueella. Saagalähteiden mukaan Gunnhildr olisi Eerikin kuoleman jälkeen viipynyt jonkin aikaa Orkneysaarilla ennen siirtymistään Tanskaan. Jotkut tutkijat ovatkin katsoneet, että runo laadittiin alkujaan Britteinsaarilla kun taas John Lindow (1989) on esittänyt, että runo olisi laadittu Tanskassa Gunnhildrin sinne siirtymisen jälkeen.


title: Eiríksmál

text: "Eiríksmál" muistuttaa skaldi Eyvindr Skaldienturmelijan (isl. "skáldaspillir") Haakon Hyvän ("Hákon góði Aðalsteinsfóstri") kunniaksi laatimaa runoa "Hákonarmál" sekä skaldi Þorbjörn "hornklofin" Haraldr Kaunotukan ("inn hárfagri") kunniaksi tekemää runoa "Haraldskvæði". Useat tutkijat ovat katsoneet, että "Hákonarmál" olisi saanut vaikutteita "Eiríksmálista". Kuitenkin myös vastakkaisia näkemyksiä on esitetty, koska "Hákonarmálin" Valhalla-kuvausta on pidetty arkaaisempana. Kummassakaan runossa ei esitetä pakanajumala Óðinnia kielteisessä valossa. Eerikin loistokasta vastaanottoa kuvataan "Eiríksmálissa" skandinaavisen mytologian kuvastoa käyttäen, huolimatta siitä, että Eerik itse oli vastaanottanut kristillisen kasteen.


title: Eiríksmál

text: "Eiríksmál" edustaa "Hákonarmálin" ja "Haraldskvæðin" ohella varhaisia eddatyylisiä ylistysrunoja eli sen säkeistöt on laadittu käyttäen eddarunoudelle tyypillisiä runomittoja. "Eiríksmál" poikkeaa ylistysrunoille tyypillisestä skaldirunoudesta paitsi runomittojensa osalta myös tyylillisesti ja sanastollisesti.


title: Eiríksmál

text: "Eiríksmálin" kaksi ensimmäistä säkeistöä on laadittu "fornyrðislag-mitan" eli ”vanhan tarinamitan” muunnosta "málaháttr"-runomittaa käyttäen. Runon loppuosassa on käytetty toista eddarunoudelle tyypillistä "ljóðaháttr"-runomittaa eli ”laulu-mittaa”. "Eiríksmál" edustaakin eddarunoutta eikä niinkään skaldirunoutta. Siinä missä skaldirunouden laatijat on yleensä tunnettu nimeltä, on eddarunoudelle tyypillistä anonyymius, minkä jotkut tutkijat ovat nähneet syyksi myös "Eiríksmálin" anonyymiudelle.


title: Pitkälehtivita

text: Pitkälehtivita ("Potamogeton praelongus") on vitakasvien (Potamogetonaceae) heimoon, vitojen (Potamogeton) sukuun kuuluva kasvilaji. Se on suurikokoinen ja vankkarakenteinen vesikasvi, joka kasvaa kokonaan vedenpinnan alapuolella. Pitkälehtivita on tunnistettavissa pitkien ja leveiden sekä puolittain sepivien lehtiensä perusteella. Pitkälehtivita voi kuitenkin risteytyä useiden muiden lajien kanssa. Risteymiä tunnetaan poimuvidan ("Potamogeton crispus"), heinävidan ("Potamogeton gramineus"), ahvenvidan ("Potamogeton perfoliatus") ja välkevidan ("Potamogeton lucens") kanssa. Risteymät ovat yleensä vaikeasti tunnistettavia.


title: Pitkälehtivita

text: Pitkälehtividan varsi on poikkileikkaukseltaan pyöreä ja voi kasvaa kaksimetriseksi asti. Kaikki pitkälehticidan lehdet ovat keskenään samannäköisiä uposlehtiä, eikä sillä ole lainkaan erillisiä kelluslehtiä. Lehdet ovat ruodittomia ja tyviltään puoliksi sepiviä. Lehtilavat ovat tummanvihreitä ja suuria, usein noin 20 cm pitkiä ja muutaman senttimetrin levyisiä. Pitkälehtividan kukintona on noin parikymmentä senttimetriä pitkän varren päässä oleva noin 5 cm pitkä tähkä. Pitkälehtividan hedelmät ovat voimakkaasti köliselkäisiä.


title: Pitkälehtivita

text: Pitkälehtivita kasvaa runsasravinteisissa, mutta kirkasvetisissä järvissä ja usein melko syvällä. Suomessa pitkälehtivitaa tavataan siellä täällä ympäri maata Ahvenanmaalta ja etelärannikolta aina Enontekiöön ja Utsjoelle asti.


title: Johann Hieronymus Schröter

text: Johann Hieronymus Schröter (30. elokuuta 1745, Erfurt - 29. elokuuta 1816, Lilienthal) oli saksalainen tähtitieteilijä.


title: Magnesiumperkloraatti

text: Magnesiumperkloraatti on hapettava aine ja olomuodoltaan valkoista kiteistä kiinteää ja hajutonta ainetta. Sen kemiallinen kaava on Mg(ClO), moolimassa 223,197 g/mol ja CAS-numero 10034-81-8.


title: Magnesiumperkloraatti

text: Magnesiumperkloraatti on erittäin hygroskooppista eli se imee ilmasta kosteutta. Yhdistettä voidaan valmistaa magnesiumhydroksidin ja perkloorihapon avulla.


title: NHL:n varaustilaisuus 1985

text: NHL:n vuoden 1985 varaustilaisuudessa valittiin 12 varauskierroksen aikana yhteensä 252 pelaajaa. Varaustilaisuuden ensimmäinen varaus oli kanadalainen Wendel Clark (Toronto Maple Leafs).


title: Viafin Service

text: Viafin Service Oyj on suomalainen teollisuuden kunnossapitopalveluihin erikoistunut yritys, jonka osakkeet on listattu Helsingin pörssissä.


title: Viafin Service

text: Viafin Service Oyj listautui Helsingin pörssin First North -listalle 20. marraskuuta 2018.


title: Viafin Service

text: Marraskuun 2018 lopussa Viafin Servicen kahdeksan suurinta omistajaa olivat seuraavat:


title: Behrouz Boochani

text: Behrouz Boochani () (s. 23. heinäkuuta 1983 Ilam, Iran) on kurditoimittaja, ihmisoikeuksien puolustaja, runoilija ja elokuvatuottaja. Hän on ohjannut yhdessä Arash Kamali Sarvestanin kanssa dokumenttielokuvan "Chauka, Please Tell Us the Time", julkaissut runsaasti artikkeleita eri maiden johtavissa lehdissä Australian Manussaarella olevien pakolaisten kärsimyksistä ja julkaissut kirjan "No Friend But the Mountains: Writing from Manus Prison" (2018). Häntä on pidetty vuodesta 2013 saarella olevalla Manuksen vankileirillä.


title: Behrouz Boochani

text: Boochani on suorittanut Tarbiat Modaresin yliopistossa poliittisen maantieteen ja geopolitiikan maisterintutkinnon. Hän työskenteli freelancetoimittajana iranilaisille sanomalehdille "Kasbokar Weekly", "Qanoon", ja "Etemaad", joissa hän julkaisi artikkeleita, jotka käsittelivät Lähi-idän politiikkaa, vähemmistöoikeuksia ja kurdikulttuurin kriisiä. Hän on perustanut yhdessä muiden kanssa ja toiminut tuottajana kurdinkielisessä aikakauslehdessä "Weryassa". "Weryan" toimitukseen hyökkäsi helmikuussa 2013 islamilainen vallankumouskaarti Pasdaran. Boochani piiloutui kolmeksi kuukaudeksi ja 23. toukokuuta 2013 hän pakeni Iranista. Hänen yrittäessään toisen kerran päästä meren yli Indonesiasta Australiaan hänet otettiin kiinni, vangittiin Joulusaarelle ja kuukauden kuluttua elokuussa 2013 hänet siirrettiin Manuksen vankileirille.


title: Behrouz Boochani

text: Manussaarella olleessaan Boochani on julkaissut useissa sanomalehdissä artikkeleita, esimerkiksi "The Day My Friend Hamid Kehazaei Died" "The Guardianissa" ja "Life on Manus: Island of the Damned" "The Saturday Paperissa". Hän on julkaissut myös runoja, ja hän kertoo tarinansa palkitussa dokumenttielokuvassa "Nowhere Lines: Voices of Manus Island". Boochani on myös aiheena näytelmässä "Manus", jonka on kirjoittanut näytelmäkirjailija Nazanin Sahamizadeh.


title: Behrouz Boochani

text: Elokuvan "Chauka, Please Tell Us the Time" Boochani kuvasi puhelimella Manuksen vankileirillä. Esittelyn elokuvasta "Chauka, Please Tell Us the Time" on kirjoittanut palkittu kirjailija Arnold Zable. Parlamenttiedustaja Adam Bandt nosti maaliskuussa 2017 Boochanin vaikeudet esille Australian parlamentissa.


title: Behrouz Boochani

text: Boochanin muistelmateos "No Friend But the Mountains: Writing from Manus Prison" (alkuteos farsiksi, kääntäjä Omid Tofighian) ilmestyi englanniksi heinäkuussa 2018, julkaisijana Pan Macmillan Australia. Hän kuvaa kirjassa venematkaansa Indonesiasta ja eritystä Manussaarella. Hän limittää tekstiin runomuotoisia muistikuviaan ja rakentaa analyyttisen kehyksen, josta hän käyttää nimitystä Manuksen vankilan "kyriarkaalinen järjestelmä" (termin hän on lainannut Elisabeth Schüssler Fiorenzalta). Hän analysoi tarkasti sitä, kuinka vankila toteuttaa järjestelmällisesti kidutusta, jolla vangeilta riistetään inhimillisyys ja ajetaan heidät epätoivoon.


title: Behrouz Boochani

text: Boochani on Index on Censorshipin ilmaisuvapauden palkintoehdokkaana journalismin sarjassa. Hän sai vuonna 2017 Amnesty Internationalin palkinnon Manus-päiväkirjoistaan. Vuonna 2018 hän sai poissaolevana Anna Politkovskajan journalismipalkinnon.


title: Putkiperho

text: Putkiperho on kaikista ylein kalastukseen tarkoitettu viehe. Putkiperhoa voidaan käyttää myös järviin, meriin, mutta pääosin sitä käytetään koskikalastukseen. Putkiperhossa on kaksi -tai yksihaarakoukku , mikä asennetaan putkeen. Putkiperhot ovat tarkoitettu niin jalokaloille , kuin petokaloille. Niiden väriskaalat ovat laajat .


title: Jaylon Tate

text: Jaylon Tate (s. 16. tammikuuta 1995 Chicago, Illinois) on yhdysvaltalainen koripalloilija, pelipaikaltaan pelintekijä. Hän on pelannut ammattilaisurallaan Kanadassa, missä hän oli NBL Canadan vuoden 2018 syöttökuningas ja valittiin sarjan vuoden tulokkaaksi, ja Suomen pääsarjassa.


title: Jaylon Tate

text: Tate pelasi yliopistokoripalloa Illinois’ssa vuosina 2013–2017.


title: Jaylon Tate

text: Yliopistovaiheensa päätettyään Tate siirtyi ammattilaiseksi. Hän pelasi ensimmäisen kautensa Kanadan NBL-liigassa Niagara River Lionsissa. Tate teki kauden aikana 13,4 pistettä ja antoi 7,6 korisyöttöä, sarjan eniten, ottelua kohden. Hänet valittiin kauden päätteeksi NBL:n vuoden tulokkaaksi.


title: Jaylon Tate

text: Kesällä 2018 Las Vegasissa pidetyllä leirillä Tate kiinnitti Suomen pääsarjassa pelanneen Tampereen Pyrinnön huomion. Heinäkuussa Tate teki Pyrinnön kanssa yksivuotisen sopimuksen. 23. marraskuuta 2018 Tate antoi ottelussa Kobria vastaan 15 koriin johtanutta syöttöä, mikä sivusi Pyrinnön seuraennätystä.


title: Jaylon Tate

text: Pyrinnön päävalmentaja Sami Toiviaisen mukaan Tatella on luontaiset pelintekijän kyvyt: hän pystyy syöttämään palloa tehokkaasti ja johtamaan peliä. Toiviainen painotti kuitenkin Taten pystyvän myös itse korintekoon.


title: Université Grenoble-Alpes

text: Université Grenoble-Alpes eli UGA on teknillinen korkeakoulu Grenoblen kaupungissa Isèreissa Ranskassa. UGA tunnetaan ennen kaikkea luonnontieteiden ja tekniikan opetuksesta sekä tutkimuksesta, mutta yliopistossa opetetaan myös johtamista, taloustieteitä, kieliä, poliittista historiaa ja filosofiaa. Se perustettiin vuonna 1339.


title: Thônes

text: Thônes on kunta itäisessä Ranskassa Haute-Savoien departementissa Auvergne-Rhône-Alpesin alueella. Kunta sijaitsee Lac d’Annecy -järven rannalla, noin 20 kilometriä Annecyn kaupungista etelään.


title: Thônes

text: Thônes sijaitsee noin 10 kilometrin päässä La Clusazin laskettelukeskuksesta, mikä tekee siitä vilkkaan matkailukaupungin. Thônes oli keskeinen paikka vastarintaliikkeen taisteluissa Plateau des Glières’sä toisessa maailmansodassa. Muistona taisteluista on Moretten hautusmaa ("Nécropole nationale de Morette").


title: Thônes

text: Paikkakunnan erikoisuuksia on Reblochon-juusto.


title: Montefiascone

text: Montefiascone on kunta Italiassa Lazion alueen pohjoisosassa. Se sijaitsee Viterbon maakunnassa Bolsenanjärven kaakkoisrannalla.


title: Montefiascone

text: Montefiascone sijaitsee Keski-Italiassa Volsinin vuoristossa noin sata kilometriä Roomasta luoteeseen ja 17 kilometriä Viterbosta pohjoiseen. Kaupungin keskusta on rakennettu noin kolmen kilometrin päähän Bolsenanjärven kaakkoisrannalta. Maanjäristysriskiä arvioivassa neliportaisessa Classificazione sismica -luokituksessa Montefiasconen vyöhykkeeksi on määritelty 2B.


title: Montefiascone

text: Yli puolen kilometrin korkeudella sijaitsevan Montefiasconen vuotuinen keskilämpötila on 13,1 °C. Kesät ovat lämpimiä, mutta eivät kuumia. Heinäkuun keskilämpötila on 22,8 °C ja tammikuun puolestaan 4,6 °C. Vuotuinen sademäärä on 706 mm ja sateen pääasiallinen olomuoto on vesi. Tammi- ja helmikuussa saattaa sataa toisinaan lunta. Zepponamin kaupunginosassa kaksi kilometriä keskustasta kaakkoon 400 metrin korkeudella vuotuinen keskilämpötila on 13,9 °C. Laziossa ei juuri mitata yli 15 °C:n keskilämpötiloja alueilla, jotka sijaitsevat yli sadan metrin korkeudella merenpinnasta.


title: Montefiascone

text: Laajat 360 asteen näköalat ympäröivään seutuun, varsinkin Bolsenanjärvelle, ovat Montefiasconen matkailuvaltti, mutta muinaisina aikoina niillä on ollut ennen kaikkea strateginen merkitys. Ennen roomalaisten valtakautta Montefiasconen aluetta asuttivat faliskit ja etruskit. Paikkakunnan nimen taustalla saattaa olla latinan Mons Faliscorum, joka viittaa faliskeihin (). Roomalaiset kohensivat alueen liikenneyhteyksiä muun muassa rakentamalla vuosina 170–150 eaa. Via Cassian, joka kulki nykyisen Montefiasconen kautta.


title: Montefiascone

text: Varhaisin asiakirjamainita Montefiasconesta on vuodelta 853 muodossa Mons Flaconis. Keisari Henrik IV valloitti alueen vuonna 1093. Montefiasconen kukoistuskausi yhtenä Kirkkovaltion keskuksista alkoi noin vuonna 1200. Paavi Innocentius III pani alulle Rocca dei Papi -linnoituksen rakennustyöt vuonna 1207 ja määräsi sen Patrimonio di San Pietron keskuspaikaksi. Linnoitus rappeutui 1500-luvun loppua kohden, eikä sitä restauroitu. Nykyisin Rocca dei Papi on raunioina.


title: Montefiascone

text: Vuosien 1527 ja 1657 ruttoepidemiat ja vuoden 1695 tuhoisa maanjäristys runtelivat Montefiasconea. Kardinaali Marcantonio Barbarigo (1640–1706) elvytti kaupungin kulttuurielämää vuodesta 1687 alkaen. Paikkakunta liitettiin muun Kirkkovaltion mukana Italian kuningaskuntaan vuonna 1870.


title: Montefiascone

text: Montefiasconen väkiluku oli vuonna 1871 noin seitsemän tuhatta. 1920-luvun alkuun mennessä luku oli kasvanut yli kymmeneen tuhanteen, sen jälkeen väestömäärän muutos on jatkunut maltillisen nousujohteisena. 2010-luvulla kaupungin virallinen väkiluku on ollut yli 13 000.


title: Montefiascone

text: Montefiasconen kirkkoja on muun muassa renessanssin ja barokin tyyliin rakennettu Cattedrale di Santa Margherita. Se on renessanssiarkkitehti Michele Sanmichelin käsialaa ja sen rakentaminen aloitettiin 1519. Rakennus jäi osin keskeneräiseksi, ja se viimeisteltiin 1600-luvulla. Myös Santa Maria di Montedoron kirkko edustaa renessanssia; sen arkkitehti on Antonio da Sangallo nuorempi.


title: Montefiascone

text: Montefiasconessa on järjestetty elokuvatapahtuma Est Film Festival vuodesta 2007.


title: Montefiascone

text: Montefiasconen elinkeinoelämä kattaa muun muassa kalastuksen, viininviljelyn ja eri teollisuudenaloja, kuten elintarviketeollisuus, elektroniikkateollisuus ja metallurgia. Tunnetuin alueen viineistä lienee Est! Est!! Est!!!.


title: Montefiascone

text: Montefiasconen rautatieasema sijaitsee rataosuudella Viterbo–Attigliano–Orte, josta on yhteys suurnopeusradalle Rooma–Firenze, joiden asemilta puolestaan on kattavat yhteydet eteläisen ja keskisen Euroopan suurkaupunkeihin. Montefiasconen asema sijaitsee Zepponamin kaupunginosassa. Montefiasconen kautta kulkee Strada statale 2 Via Cassia ja paikkakunta on Strada statale 71:n (Montefiascone–Ravenna) eteläinen päätepiste.


title: Nukke- ja pukumuseo

text: Nukke- ja pukumuseo on tamperelainen museo, joka on erikoistunut nukkejen ja muotipukujen historiaan. Nukke- ja pukumuseon kokoelman omistaa Haiharan museosäätiö, mutta nykyään siitä huolehtii Tampereen kaupungin museotoimi. Nukkemuseolla on pysyvä näyttely museokeskus Vapriikissa.


title: Nukke- ja pukumuseo

text: Haiharan kartanon omistaja Gunvor Ekroos (1907–1982) perusti Haiharaan nukkemuseon vuonna 1966. Ekroos alkoi kerätä nukkeja 1960-luvun alussa, sen jälkeen kun hän oli saanut tuttavaltaan hopi-intiaanien auringonjumalaa esittävän nuken. Ekroos avasi ensimmäisen nukkenäyttelynsä kartanon vanhaan kanalarakennukseen 14. syyskuuta 1966, ja silloin nukkeja oli kokoelmassa jo 300. Hän jatkoi nukkejen keräilyä ja perusti myöhemmin kartanoonsa myös pukumuseon. Ekroosin jälkeen museotoimintaa jatkoi Haiharan museosäätiö. Vuonna 1982 museonjohtajaksi tuli Marketta Franck (1944–2013), jonka ohjauksessa Nukke- ja pukumuseosta kehittyi ammatillisesti hoidettu museo.


title: Nukke- ja pukumuseo

text: Nukke- ja pukumuseo muutti Hatanpään kartanoon vuonna 1994 ja toimi siellä vuoteen 2006 asti. Vuonna 2004 Haiharan museosäätiö ja Tampereen kaupungin museotoimi sopivat, että Nukke- ja pukumuseon kokoelma siirtyy Tampereen museoiden hoitoon. Kaupunki sitoutui huolehtimaan Nukke- ja pukumuseon toiminnasta ja pitämään esillä säätiön omistamaa kokoelmaa. Säästösyistä museotoimi joutui kuitenkin loppuvuodesta 2006 luopumaan Hatanpään kartanon tiloista. Museokokoelma jäi ilman pysyvää esittelypaikkaa, ja se oli jonkin aikaa varastoituna.


title: Nukke- ja pukumuseo

text: Helmikuussa 2009 museokeskus Vapriikissa avattiin nukkemuseo, jonka näyttelytoiminta perustuu pääosin Haiharan museosäätiön lelukokoelmaan. Avausnäyttely ”Aika leikkiä” oli esillä vuosina 2009–2016. Kesällä 2016 avattiin uusi ”Nukkekekkerit”-näyttely, joka juhlistaa Haiharan nukkemuseon 50-vuotista historiaa. Se kuuluu Vapriikin pysyviin näyttelyihin, joten se on esillä pitkään.


title: Nukke- ja pukumuseo

text: Haiharan museosäätiön kokoelmassa on nykyään noin 5 000 erilaista nukkehahmoa.


title: Pukka

text: Pukka voi tarkoittaa:


title: Connecticut Whale (NWHL)

text: Connecticut Whale on yhdysvaltalainen jääkiekkoseura, joka pelaa National Women's Hockey Leaguessa eli Naisten NHL:ssa. Seura perustettiin vuonna 2015. Suomalainen Meeri Räisänen on yksi joukkueen kolmesta maalivahdista. Hän on myös ensimmäinen suomalaispelaaja NWHL:ssa.


title: Connecticut Whale (NWHL)

text: Vuosina 2010–2013 pelasi samanniminen AHL-joukkue, joka nyttemmin tunnetaan nimellä Hartford Wolf Pack.


title: Kauko Moisio

text: Kauko Moisio (5. lokakuuta 1928 Ypäjä – 26. marraskuuta 2007 Helsinki) oli suomalainen taidetakoja ja seppä. Moisio oli vuonna 1979 perustetun Taidesepät-järjestön kunniajäsen ja hänen vaikutuksestaan sepäntyö hyväksyttiin Suomessa taideteollisuudeksi.


title: Kauko Moisio

text: Moisiosta on tehty Simo Helanderin ohjaama tv-dokumentti "Kaupunkilaisseppä" joka esitettiin MTV:ssä 1982.


title: Super Bowl XXII

text: Super Bowl XXII oli järjestyksessään 22. Super Bowl. Vastakkain pelasivat Washington Redskins ja Denver Broncos. Ottelu pelattiin Jack Murphy Stadiumilla San Diegossa, Kaliforniassa 31. tammikuuta 1988. Washington Redskins voitti pistein 42–10. Ottelun arvokkaimpana pelaajana palkittiin Washingtonin pelinrakentaja Doug Williams.


title: Super Bowl XXI

text: Super Bowl XXI oli järjestyksessään 21. Super Bowl. Vastakkain pelasivat New York Giants ja Denver Broncos. Ottelu pelattiin Rose Bowlilla Pasadenassa, Kaliforniassa 25. tammikuuta 1987. New York Giants voitti pistein 39–20. Ottelun arvokkaimpana pelaajana palkittiin New York Giantsin pelinrakentaja Phil Simms.


title: Cobra (videopeli)

text: Cobra on Ocean Softwaren kehittämä ja julkaisema toimintapeli, joka perustuu samannimiseen elokuvaan. Peli on julkaistu vuonna Commodore 64:lle ja seuraavana vuonna Amstrad CPC:lle ja ZX Spectrumille.


title: Cobra (videopeli)

text: Peli on saanut Zzap!64 -lehden arvostelussa pisteiksi 13/100.


title: Wayne Van Dorp

text: Wayne Van Dorp (s. 19. toukokuuta 1961 Burnaby, Brittiläinen Kolumbia) on kanadanhollantilainen entinen jääkiekkoilija, pelipaikaltaan vasen laitahyökkääjä. Van Dorp pelasi urallaan 125 NHL-ottelua, joissa hän teki 12 maalia ja antoi saman verran maaliin johtaneita syöttöjä. Jäähypenkkiä Van Dorp kulutti 565 minuuttia. Van Dorpin rooli NHL:ssa oli lähinnä olla joukkueen kovanaama, mistä todiseena on lähes viiden minuutin jäähykeskiarvo.


title: Wayne Van Dorp

text: Van Dorp pelasi kaksi kautta juniorisarja WHL:n Seattle Breakersissä 1979–1981. Tämän jälkeen Van Dorp oli kaksi vuotta pelaamatta ja siirtyi sitten Atlantic Coast Hockey Leagueen Erie Golden Bladesin joukkueseen kaudelle 1983–1984. Seuraavalle kaudelle Van Dorp siirtyi pelaamaan Hollannin liigaan Groningenin joukkueeseen. Kauden 29 ottelussa Van Dorp teki tehot 36+46 ja istui jäähyllä 112 minuuttia Hollannin kauden päätyttyä hän palasi takaisin Erien riveihin pelaamaan runkosarjan viimeiset seitsemän ottelua ja 10 playoff-ottelua. Seuraavalle kaudelle Van Dorp palasi Groningeniin, jossa pelasi täyden kauden. Tällä kertaa pisteitä syntyi vain 19+24 29 otteluun. Jäähyjäkin tuomittiin varsin maltilliset 81 minuuttia.


title: Wayne Van Dorp

text: Kaudelle 1986–1987 Van Dorp solmi vapaana agenttina sopimuksen Buffalo Sabresin organisaatioon. Buffalossa hän ei kuitenkaan päässyt pelaamaan kuin AHL-farmijoukkue Rochester Americansin riveissä ennen kuin maaliskuussa 1987 hänet kaupattiin osana neljän pelaajan treidiä Edmonton Oilersiin. Edmontonissa hän pääsi kevään aikana pelaamaan kolmessa NHL-ottelussa ja 11 AHL-ottelussa. Saman vuoden marraskuussa Edmonton treidasi hänet osana isoa kauppaa Pittsburgh Penguinsiin. Kaupassa Edmonton luopui muun muassa Paul Coffeysta. Van Dorp oli ehtinyt alkukauden aikana pelata 12 AHL-ottelua. Pingviinien paidassa hän pääsi pelaamaan loppukauden aikana 25 ottelua tehden niissä uransa ensimmäisen NHL-maalin. Syyskuussa 1988 Penguins kuitenkin myi hänet takaisin Buffaloon myöhemmin sovittavaa korvausta vastaan. Buffalon organisaatiossa Van Dorp pelasi 28 ottelua Rochesterissa ennen kuin helmikuussa hänet kaupattiin jälleen eteenpäin. Uusi osoite löytyi Chicago Blackhawksista ja Buffalo sai vastineeksi 7.kierroksen varausvuoron seuraavan kesän varaustilaisuuteen. Chicagossa Van Dorp pelasi kaudella 1988–1989 kahdeksan ottelua ilman tehopisteitä. Seuraavlla kaudella vastuuta tuli paljon enemmän ja Van Dorp pääsi pelaamaan 61 ottelua joutumatta kertaakaan hakemaan vauhtia farmiliigasta. Kauden aikana hänelle kirjattiin peräti 25 tappelua sen aikaisia kovimpia pelaajia kuten esimerkiksi Bob Probertia, Shane Churlaa ja Tony Twistiä vastaan. Lokakuussa 1990 Quebec Nordiques poimi hänet waiver-listalta ilmaiseksi. Quebecissä Van Dorp pelasi kahden kauden aikana 28 ottelua ja niiden lisäksi 15 ottelua AHL:ssa.


title: Wayne Van Dorp

text: Kaudella 1992–1993 Van Dorp pelasi AHL:n Halifaxissa 15 ottelua ja Italian Fiemmessä yhdeksän ottelua ennen lopettamistaan. Seuraavalla kaudella Van Dorp ei pelannut missään, mutta teki comeback yrityksen amatööriliiga Pacific South West Leaguen Las Vegasin joukkueessa kaudella 1994–1995.


title: Havannan myrsky

text: Havannan myrsky on Clive Cusslerin ja Dirk Cusslerin Dirk Pitt -kirjasarjaan kuuluva trilleri vuodelta 2014.


title: Havannan myrsky

text: Kirjan alussa Dirk Pitt lähtee selvittämään Karibianmerellä sijaitsevan kuolleen vyöhykkeen aiheuttajaa. Pian selviää että kyseessä on laajempi kuollut vyöhyke, jota Pitt lähtee tutkimaan ystävänsä Al Giordinon kanssa. Ennen tutkimusta Pitt joutuu pelastamaan yksityisen öljy-yhtiön sukelluskellon, jonka tuntematon hyökkääjä on upottanut Havannan koillispuolella Kuuban aluevesillä.


title: Havannan myrsky

text: Dirk Pittin tytär Summer löytää Itä-Meksikossa Tabascon rannikolta uhrilammesta rasian, joka sisältää pienen koodeksin. Se paljastaa, että on olemassa kahtia jaettu ns. "aurinkokivi", joka opastaa suurelle aarteelle. Koodeksi näyttää Pittin sisaruksille reitin aurinkokiven toiselle vielä tuntemattomalle puoliskolle.


title: Havannan myrsky

text:
Dirk jr., Summer ja paikallinen tutkija Torres löytävät aurinkokiven toisen puoliskon koodeksin ohjeiden mukaisesti, mutta tuntemattomat ihmiset tappavat Torresin ja ryöstävät aurinkokiven puoliskon mukaansa. Ryöstäjät ottavat myös Summer Pittin mukaansa. Hän kuitenkin pakenee ja hänen veljensä pelastaa hänet viime hetkellä. He lähtevät pian tapauksen jälkeen pois alueelta "Sargasso Sea" -tutkimusaluksen kyydissä. Alus kuitenkin kaapataan ja sen tutkijat vangitaan.
Samaan aikaan eräs kuubalainen huvijahti räjähtää ja presidentti Raúl Castron väitetään kuolleen sen mukana; Pittiä syytetään teosta ja hänet viedään helikopteriin.


title: Havannan myrsky

text: Syyksi koko kaappaukseen paljastuu laiton yritys kaapata merenpohjan uraania jota myydään Pohjois-Koreaan. Kaupan vastineena olisi saatu ydinkärkiä.


title: Havannan myrsky

text: Dirk Pitt onnistuu tuhoamaan Mil Mi-8 -helikopterin jossa oli vankina ja selviää sen pudotessa hengissä. Hän ui maihin ja yllättäen löytää auttajia, nimittäin vanhan taiteilijanaisen, joka on hallinnon epäsuosiossa, ja tämän aviomiehen.


title: Havannan myrsky

text: Samaan aikaan vangitut tutkijat ovat päässeet vapaiksi, ja sabotoivat "Sargasso Sea" -aluksen kaappaajien toimia.


title: Havannan myrsky

text: Summer Pitt on sukellusveneessä merenpohjassa, ja "Sargasso Sea"n kaappaajat valmistautuvat tappamaan Summerin.


title: Havannan myrsky

text: Dirk Pitt onnistuu estämään aikeen ja hetkeä myöhemmin Dirk Pitt junior ystävineen valtaa "Sargasso Sea"n; onnistuminen oli täpärällä ja lopullisesti tilanteen pelastaa paikalle nopealla pienoissukellusveneellä paikalle tullut vanha ystävä Rudi Gunn jolla on ääniaalloilla toimiva tyrmäysase joka kaataa kaappaajat oitis.


title: Havannan myrsky

text: Kaappauksen johtaja ja useimmat hänen miehensä kaatuvat tukialuksensa tuhoutuessa.


title: Havannan myrsky

text: Nyt selviää että Kuuban presidentti on hengissä ja hänen sijastaan oli kuollut muuan paikalle viety kuolemansairas rikollinen.


title: Havannan myrsky

text: Juonittelun pääsyyllinen kenraali vangitaan loppuiäkseen tämän miehen nimellä ja hänen itsensä sanotaan kuolleen helikopterin pudottua.


title: Havannan myrsky

text: Tarina päättyy kuubalaisten lopettaessa kaupankäynnin Pohjois-Koreaan ja päähenkilöt ovat hengissä.


title: Havannan myrsky

text: Amerikkalainen ydinsukellusvene torpedoi pohjoiskorealaisen rahtilaivan joka kuljettaa anastettua uraanilastia.


title: Havannan myrsky

text: Rahtilaivan eloonjääneet pelastaa salaperäinen "Oregon"-alus.


title: Havannan myrsky

text: Myös aurinkokiven molemmat puoliskot yhdistetään, ja päähenkilöt löytävät satumaisen aarteen.


title: Havannan myrsky

text: Tarinan lopussa hallituksen kuorma-auto tuo vanhalle naistaiteilijalle hänen takavarikossa olleet taulunsa takaisin ja lisäksi hän saa Pittiltä kirjeen, jossa on korkealaatuinen taiteilijan sivellin.


title: Renlund (yritys)

text: Oy Renlund Ab oli vuosina 1874–1993 toiminut suomalainen rautakauppa- ja rakennustarvikealan yritys, jonka viimeinen omistaja oli Eka-yhtymä. Helsingissä perustettu yritys laajeni jo 1930–luvulla Uudellemaalle ja 1960-luvulta lähtien valtakunnalliseksi ketjuksi. Yhtiön pääkonttori ja suurin liike sijaitsi "Renlundin talona" tunnetussa rakennuksessa Helsingin Mikonkadulla. Pääkaupunkiseudulla Renlund oli alansa markkinajohtaja, vaikka se koko maassa olikin K-Raudan, Rautian ja SOK:n jälkeen vasta neljänneksi suurin rautakauppaketju. Viimeisinä vuosinaan Renlund laajeni myös Venäjälle ja Viroon, mutta hakeutui lopulta konkurssiin 1990-luvun alun laman myötä vuonna 1993.


title: Renlund (yritys)

text: Yritys sai alkunsa vuonna 1874, jolloin K. H. Renlund, Anders Parviainen ja A. W. Winter perustivat Helsinkiin viljan ja siirtomaatavaran tukkuliikkeen A. Parviainen & Co Oy:n. Vuonna 1884 liike siirtyi kokonaan Renlundin haltuun toimien aluksi nimellä Ab K. H. Renlund Oy, kunnes 1938 nimeksi vaihtui Oy Renlund Ab. Työväenliikkeen omistama osuusliike OTK hankki yhtiön osake-enemmistön vuonna 1959, ja syksyllä 1983 paikallisten osuusliikkeiden ja OTK:n fuusion jälkeen Renlund siirtyi vastaperustetulle Eka-yhtymälle.


title: Renlund (yritys)

text: Renlundin ensimmäinen liike toimi Helsingin keskustassa Mikonkatu 8:ssa sijainneessa puutalossa, jonka paikalla nykyään on Aikatalo. Vuodesta 1890 lähtien liike oli samassa korttelissa Mikonkatu 6:ssa, kunnes se 1940 muutti Mikonkatu 7:n kiinteistöön, jota alettiin pian kutsumaan Renlundin taloksi. Yhtiön ensimmäinen sivuliike avattiin Helsingin Vallilassa vuonna 1926, ja sotavuosiin mennessä liikkeet avattiin myös Malmille, Hyvinkäälle ja Riihimäelle. Mikonkadun kaksikerroksinen myymälä uusittiin 1966, jolloin se muutettiin Suomen ensimmäiseksi itsepalveluperiaatteella toimivaksi rautakaupaksi. Konkurssin jälkeen Renlundin talossa jatkoi K-Raudan myymälä, joka toimi kiinteistössä vuoteen 1999 saakka.


title: Renlund (yritys)

text: Vuonna 1960 perustettiin Renlundin auto-osasto, jonka pääliike sijaitsi Alppilassa Karjalankadulla ja sivuliike Lohjalla. Myöhemmin 1980-luvulla Renlundiin kuului myös autoliike Haka-Auto. Lisäksi yhtiön omistuksessa oli vuosien saatossa muun muassa Kuusankoskella toiminut kevytsoratehdas, Vehmaisissa ja Oitissa sijainneet harkkotehtaat, Suomen Vuolukivi Oy:n louhokset Nunnanlahdessa, Lieksassa ja Tammisuolla sekä tiilitehtaat Hovinmaalla ja Oitissa. 1980-luvulla Renlundilla oli kaikkiaan noin 120 liikettä eri puolilla Suomea. 1970-luvun alussa yhtiön työntekijämäärä oli 1 350, ja vielä 1990-luvulle tultaessa noin 850. Vuonna 1988 myös Ekaan kuuluneet E-Raudan liikkeet liitettiin Renlundin rautakauppaketjuun. 1990-luvun alussa Renlund laajensi Venäjälle ja Viroon. Yhtiön Moskovassa kesäkuussa 1993 avaama liike Renlund-M oli kaupungin ensimmäinen varsinainen rautakauppa, ja suunnitelmissa oli myös ostoskeskuksen avaaminen Pietariin.


title: Renlund (yritys)

text: Eka-yhtymän ajauduttua talousvaikeuksiin suunniteltiin kesällä 1993 Renlundin ja Starckjohannin fuusiota, joka kuitenkin kaatui rahoittajien vastustukseen. Lokakuussa Ekan tytäryhtiöt jäivät konsernin yrityssaneerauksen ulkopuolelle, ja lopulta marraskuussa Renlund haettiin konkurssiin yhdessä Ekan huonekaluliikkeen Sotkan kanssa. Renlundilla oli tuolloin noin 500 työntekijää, ja liikkeet myös Pietarissa, Moskovassa ja Tallinnassa.


title: Valtuustoryhmä

text: Valtuustoryhmä on yhden tai useamman kunnanvaltuutetun muodostama ryhmä kunnanvaltuustossa. Laki ei velvoita valtuutettua kuulumaan valtuustoryhmään. Kunta voi tukea valtuustoryhmien toimintaa taloudellisesti, ja mikäli kunta tekee näin, tuki on eriteltävä kunnan tilinpäätöksessä valtuustoryhmittäin. On tavallista, että kunnat antavat valtuustoryhmien käyttöön tietojärjestelmiä ja tiloja, koska tämän on katsottu kuuluvan kunnan toimialaan.


title: Valtuustoryhmä

text: Kuntavaaleissa valtuustoon valitut puolueet muodostavat yleensä omat valtuustoryhmänsä. On myös mahdollista, että puolueet muodostavat yhteisen valtuustoryhmän parantaakseen vaikutusmahdollisuuksiaan. Valtuustoryhmä voi tehdä esimerkiksi ryhmäaloitteita (kaikkien ryhmään kuuluvien allekirjoittama valtuustoaloite) sekä ryhmäpuheenvuoroja. Ryhmäpuheenvuoroja voidaan pitää merkittävissä poliittisissa kysymyksissä, ja mikäli useampi valtuustoryhmä pyytää ryhmäpuheenvuoroa samassa kysymyksessä, valtuuston puheenjohtaja myöntää puheenvuorot yleensä ryhmien suuruusjärjestyksessä.


title: Goldcorp

text: Goldcorp on kanadalainen kullankaivaja, jonka pääkonttori on Vancouverissa, Brittiläisessä Kolumbiassa. Yritys on perustettu vuonna 1994. Se kasvoi omintakeisella tavalla, kun vuonna 2000 toimitusjohtaja Rob McEwen julkaisi yleensä kaivosyhtiöiden salaisuuksiin kuuluvan datan Red Lake -kaivosalueen esiintymistä Internetissä ja lupasi 575 000 dollarin palkkion sille joka pystyy datan perusteella kertomaan mistä kaivosalueella löytyvät seuraavat kuusi miljoonaa unssia kultaa. Datan julkaisu ja kilpailun järjestäminen osoittautuivat hedelmää kantaviksi: kohteita löytyi 110 kappaletta ja niistä 80 prosenttia osuivat oikeaan. Goldcorp on myöhemmin laajentunut yritysostoin ja oli vuonna 2017 maailman neljänneksi suurin kullankaivaja.


title: Goldcorp

text: Newmont Mining tarjoutui ostamaan Goldcorpin tammikuussa 2019.


title: Kansallinen vapautusarmeija (Makedonia)

text: Kansallinen vapautusarmeija (Albaniaksi:Ushtria Çlirimtare Kombëtare, Makedoniaksi:Ослободителна народна армија), joka tunnetaan myös nimellä Makedonian UÇK on Makedoniassa toimiva sotilaallinen järjestö.


title: Kansallinen vapautusarmeija (Makedonia)

text: Vuoden 2001 konfliktin jälkeen UÇK:n uskotaan riisuutuneen aseista.


title: Kansallinen vapautusarmeija (Makedonia)

text: UÇK:n perusti entinen Kosovon vapautusarmeijan komentaja Ali Ahmeti. UÇK:n tavoite oli saada Makedonian albaaneille tasa-arvoiset oikeudet. Makedonian hallituksen mielestä UÇK oli terroristijärjestö, joka pyrki liittämään albaanien asuttamat alueet Albaniaan.


title: Kansallinen vapautusarmeija (Makedonia)

text: 22 tammikuuta 2001 UÇK alkoi hyökkäillä Makedonian turvallisuusjoukkojen kimppuun. Vuoden 2001 marraskuun alkupuolella UÇK oli saanut haltuunsa isoja alueita 12 mailin päässä Skopjesta.


title: Kansallinen vapautusarmeija (Makedonia)

text: Marraskuussa UÇK epäonnistui yrityksessään vallata Tetovo, mutta onnistui hallitsemaan Tetovon ja Kosovon välisiä vuoria. 13 elokuuta osapuolet tekivät rauhansopimuksen lopettaen konfliktin.


title: Rudolf Erenius

text: Rudolf Immanuel Erenius (17. elokuuta 1851 Nummi – 17. toukokuuta 1922 Helsinki) oli suomalainen juristi, virkamies, valtioneuvos ja valtiopäivämies.


title: Rudolf Erenius

text: Rudolf Ereniuksen vanhemmat olivat rovasti Karl Erenius (Hakkinen) Engel Emelie Hildén. Erenius tuli ylioppilaaksi 1896 ja valmistui filosofian kandidaatiksi 1876 ja lakitieteen kandidaatiksi 1882. Helsingin lyseossa hän opetti 1878–1880. Erenius toimi senaatissa kanslistina 1886–1890, ensimmäisenä apulaiskamreerina 1890–1893 ja kamreerina 1893–1916. Hän oli myös useiden eri komiteoiden jäsen ja opetti Polyteknillisessä opistossa vuodesta 1887. Naantalin kaupunkia Erenius edusti valtiopäivillä 1894, 1899 ja 1900. Hän julkaisi teoksen "Katasteri- ja maaverolaitos Ranskassa ja Belgiassa" (1894).


title: Eino ja Aapeli

text: Eino ja Aapeli (oik. Eino ja Aapeli Koivikko, s. 2008) on suomalainen pop-duo. Ensimmäistä kertaa Eino ja Aapeli esiintyivät julkisuudessa esiinnyttyään Robinin ”Hula Hula” -kappaleen musiikkivideolla huhtikuussa 2017.


title: Eino ja Aapeli

text: Einon ja Aapelin ensimmäinen single ”Mä voisin olla se” julkaistiin 3. lokakuuta 2018. Julkaisun jälkeen he markkinoivat kappaletta esiintyen "Enbuske, Veitola & Salminen" ja "Posse" -televisio-ohjelmien suorissa lähetyksissä. Joulukuussa 2018 julkaistiin duon toinen single, ”Jouluralli”, johon on potpurimaisesti yhdistetty joululaulut ”Kulkuset”, ”Tulkoon joulu”, ”Kolme yötä jouluun”, ”Pieni rumpalipoika” ja ”Tonttujen jouluyö”. Kappaleella on mukana Porvoon Keskuskoulun 3A-luokan kuoro.


title: Eino ja Aapeli

text: Eino ja Aapeli ovat kaksoset.


title: Gérard Mourou

text: Gérard Mourou (s. 22. kesäkuuta 1944 Albertville, Ranska) on ranskalainen fyysikko, joka on tutkinut erityisesti ultranopeaa optiikkaa ja kehittänyt tekniikkaa, joka on mahdollistanut tehokkaampien lasereiden valmistamisen. Väitöstyöoppilaansa Donna Stricklandin kanssa hän julkaisi vuonna 1985 läpimurtotekniikan. Mourou ja Strickland saivat vuonna 2018 työstään Nobelin fysiikanpalkinnon


title: Gérard Mourou

text: Gérard Mourou syntyi Ranskan Albertvillessä vuonna 1944. Hän suoritti vuonna 1967 alemman korkeakoulututkinnon Grenoblen yliopistossa. Hänen väitöskirjansa valmistui vuonna 1973 Pierre ja Marie Curien yliopistoon. Väitöskirjan jälkeistä tutkimusta Mourou teki Kalifornian San Diegon yliopistossa. Mourou työskenteli muutaman vuoden ajan ENSTA ParisTech -korkeakoulussa, jossa hän perusti ultranopeiden lasereiden tutkimusryhmän. Mourou muutti vuonna 1977 Yhdysvaltoihin, missä hän teki tutkimustyötä vuoteen 2005 saakka.


title: Gérard Mourou

text: Mourou toimi 1977–1988 Rochesterin yliopiston laserenergetiikan laboratoriossa ja sen professorina. Hän julkaisi vuonna 1985 väitösohjattavansa Donna Stricklandin kanssa uuden tekniikan, joka tehosti lasereita. Siihen asti laserpulssin voimakkuutta oli rajoittanut vahvistajana käytettyjen materiaalien hajoaminen. Strickland ja Mourou keksivät, että laserpulssia pitää venyttää, jolloin valon aallonpituudet etenevät peräkkäin. Laserin huipputeho väheni tällöin, ja laserpulssi voitiin ohjata vahvistimeen sitä rikkomatta. Strickland ja Mourou kokosivat lopuksi vahvistetut aallonpituudet takaisin yhteen, mikä synnytti lyhytkestoisen mutta voimakkaan laserpulssin.


title: Gérard Mourou

text: Mourou aloitti vuonna 1988 Michiganin yliopiston professorina. Hän oli vuonna 1991 perustamassa ultranopean optiikan laboratoriota ja johti sitä 13 vuoden ajan. Laboratorio kehittyi Mouroun alaisuudessa monialaiseksi tutkimuskeskukseksi, ja hänen tutkimusryhmänsä tekivät monia tieteellisiä läpimurtoja.


title: Gérard Mourou

text: Mourou jätti vuoden 2004 lopussa paikkansa Michiganin yliopistossa. Hän palasi sen jälkeen Ranskaan ja johti vuosina 2005–2008 ENSTA ParisTechin, CNRS:n ja École polytechniquen yhteistä sovelletun optiikan laboratoriota. Sen jälkeen Mourou on johtanut École polytechniquen Zetta-Exawattin kansainvälistä tiedekeskusta.


title: Gérard Mourou

text: Mourou on palkittu urastaan useilla palkinnoilla, ja hän on saanut muun muassa The Optical Societyn ja IEEE:n jakamia palkintoja. Nobelin fysiikanpalkinnon hän jakoi vuonna 2018 Donna Stricklandin ja Arthur Ashkinin kanssa. Mouroun ja Stricklandin kehittämän menetelmän ansiosta lasereista on voitu tehdä huomattavasti voimakkaampia. Heidän tekniikkaansa on käytetty laserlaitteissa, jollaisilla tehdään muun muassa silmän laserleikkauksia. Mourou on tutkinut itsekin silmän laserleikkauksia ja kehittänyt IntraLASIK-tekniikkaa, jota on käytetty miljooniin potilaisiin.


title: Rancho Cucamonga

text: Rancho Cucamonga on 165 000 asukkaan kaupunki Yhdysvalloissa, Kalifornian osavaltiossa, noin 60 km itään Los Angelesin keskustasta.


title: Rancho Cucamonga

text:
Gabrielino-kulttuuria edustaneet kukamongat perustivat alueelle kylän 1200-luvulla.
Espanjalaiset sotilaat ja munkit asettuivat sinne 1760-luvun lopulla. Meksikon itsenäistyttyä sotilas ja salakuljettaja nimeltään Tubeco Tapia sai laajan alueen maata Cucamongasta, ja perusti sinne karjatilan ja viinitarhan. Kalifornia liitettiin Yhdysvaltoihin 1848. Cucamongan alueelle syntyi hajanaista asutusta, ja myöhemmin sinne asettui ihmisiä jotka etsivät halpoja tontteja Los Angelesin ympäristöstä. Vuonna 1977 kolme taajamaa, Cucamonga, Alta Loma, ja Etiwanda yhdistettiin Rancho Cucamongan kaupungiksi. Tuohon aikaan alueella kasvatettiin sitrushedelmiä, oliiveita ja persikoita sekä viiniä. Nykyisin Rancho Cucamanga on pääosin asumisaluetta, joss aon joitakin työpaikkoja kaupan ja teoollisuuden aloilla.


title: Rancho Cucamonga

text: Rancho Cucamongassa on yksi Yhdysvaltojen vanhimmista viinitiloista, ja siellä järjestetään vuosittain sadonkorjuujuhlat.


title: Sintašta

text: Sintašta () arkeologinen kohde nykyisen Venäjän Tšeljabinskin alueella. Se oli linnoitettu asuinpaikka Toboljoen sivujoen Želkuarin jokilaaksossa ja se ajoitetaan väljästi 2800–1600 eaa. eli kupari- ja pronssikaudelle. Asuinpaikka on tyyppiesimerkki Sintaštan kulttuurin asuinpaikasta ja se on myös antanut kulttuurille nimensä.


title: Sintašta

text: Sintaštan asuinpaikka oli ensimmäinen linnoitettu asuinpaikka, jota tutkittiin perusteellisemmin ja se antoi samalla nimensä koko sitä edustavalle pronssikautiselle kulttuurille. Vaikka paikalla on suoritettu runsaasti tutkimuksia vuosien 1972–1987 ajan, ei niiden tuloksia ole vielä julkistettu. Vuonna 1992 aiheesta julkaistiin kirja, joka herätti suurta huomiota ja toi aron pronssikauden tutkijoiden kiinnostuksen kohteeksi. Kaivauksien tuloksista kuitenkin kirjoitetaan edelleen vain artikkeleita ja niiden perusteella tämäkin artikkeli on koottu.


title: Sintašta

text: Sintaštan linnoituksen jäänteet sijaitsevat arolla Etelä-Uralin itäpuolella. Sen vierestä on virrannut pieni Želkuarin joki, jonka alajuoksua kutsutaan nimeltään Želkuar ja yläjuoksua nimellä Sintašta. Joen valuma-alueen laajuus on 5 100 neliökilometriä, josta suurin sivujoki Bersuat vie 2 200 neliökilometriä. Jokilaakson pohja on hietaa, jossa joki voi kevättulvien aikana meanderoida ja jopa muuttaa uomansa suuntaa. Joessa onkin matalikkoja, jossa kasvaa kolmemetristä ruokoa () ja osmankäämiä (). Nämä laajat kasvustot ovat tutkijoiden mukaan voineet olla pääsyy asuinpaikan valintaan. Näistä saa hyvää rehua eläimille sekä materiaalia esimerkiksi kattojen ja mattojen tekemiseksi. Ruokojen juuret ovat ravinteikkaat ja makeatkin, samoin kuin on myös alueella kasvavalla malvakasvillakin. Sintaštan linnoitus sijaitsi yläjuoksulla joen ensimmäisellä terassilla lähellä talviruokintaan soveltuvaa aluetta. Linnoitukselle olisi löytynyt paremmin puolustettavia mäkiä lähiympäristöstä, mutta niitä ei tähän tarkoitukseen hyödynnetty. Linnoituksen hylkäämisen jälkeen joki on meanderoinut voimakkaasti linnoitusta vasten, jolloin penkereet ovat sortuneet jokeen ja osa linnoituksesta on ehtinyt tuhoutua.


title: Sintašta

text: Pyöreän muotoisen asuinpaikan halkaisija on ollut noin 140 metriä ja siitä on säilynyt puolikuun muotoinen alue. Vahvasti linnoitetun asuinalueen ympäri kiersi ympärysmuuri. Muurin ulkoreunaa seurasi syvä kaivanto, joka oli useampi metri syvä ja joka toimi yhdessä muurin kanssa varustuksen osana. Kaivannon jäänteet osoittavat, että sen pohja oli terävän V-kirjaimen muotoinen. Vaikuttaa myös siltä, että kaivannon ulkoreunaa kiersi vielä yli miehen korkuinen matalampi muuri, jonka sisällä puolustajat saattoivat toimia. Päämuuri oli tuettu tukkipuisella kehikkorakenteella ja se oli sekä vuorattu että täytetty sekä polttamattamalla savella että maa- ja kiviaineksella. Päämuurin sisäpuolinen alue oli jaettu nelikulmaisten asuntojen kesken. Joen eroosio on kuitenkin tuhonnut muuria ja osan asunnoista niin, että vain 31 asuntoa on jäänyt jäljelle arviolta 50—60 alkuperäisestä asunnosta. Näin ollen emme saa tietää asuinpaikan keskusalueen rakenteista ja sen pohjakaavasta. Esimerkiksi lännempänä sijaitsevalla asuinpaikalla Arkaimilla oli keskusaukio, jonne asuntojen ovet aukesivat. Vaikka tämän kaltainen rakennelma ei enää nykyään herätä huomiota, oli se aikanaan melkoinen erikoisuus arolla, missä muu väestö asui majoissa tai siirrettävissä teltoissa karjaansa paimentaen.


title: Sintašta

text: Asuinpaikan alta on löytynyt syvemmältä aikaisemman asutuksen jäänteitä. Ne kuuluvat väestölle, joka oli osa Poltavkan kulttuuria (), ja joka oli asuttanut paikkaa satoja vuosia. Uuden linnoituksen rakenteet ovat kuitenkin tuhonneet edeltävän asuinpaikan rakenteita, eikä sen muodosta ja koosta ole tarkkaa tietoa.


title: Sintašta

text: Maan viljely vaikuttaa olleen harvinaista Sintaštan kulttuurissa eikä Sintaštan asuinpaikka tee sääntöön poikkeusta. Kaivauksissa löydettyjen viljansiementen määrä on toistaiseksi ollut vähäistä, tosin sitä ei olla vielä ahkerasti etsitty. Vilja tulisi tietysti kerätä talteen ja säilyttää asuinpaikalla, mutta jyviä ei ole onnistuttu löytämään sellaisia määriä, jota sen varastointi edellyttäisi. Joitakin jyviä hirssiä ja ohraa tunnetaan kuitenkin muilta asuinpaikoilta.


title: Sintašta

text: Kaivauksissa tyhjennettyjen tunkioiden sisällöstä voidaan päätellä ruokavalion pääpiirteitä. Lähekkäisten asuinpaikkojen Arkaimin ja Sintaštan tunkioissa on ollut 60% nautaa, 26% lammasta tai vuohta ja 13% hevosta erilaisten luiden muodossa. Vaikka arjen ruokavalio koostuikin naudanpihvistä, muodostuu kalmistojen uhrieläinten luista hieman poikkeava kuva: 23% nautaa, 26% lammasta tai vuohta ja 39% hevosta. Hevosta uhrattiin enemmän kuin muita eläimiä ja samalla poikkeavia määriä arjen dieettiin verrattuna.


title: Sintašta

text: Mitä kaivauksissa ei tule näkyviin on maidon hyödyntäminen. Myöhäisempinä aikoina naudan, vuohen ja hevosten maitoa käytettiin ravintona päivittäin. Vielä ei tiedetä, sietivätkö sintaštalaiset jo laktoosia.


title: Sintašta

text: Kuten lännempänä sijaitsevassa Arkaimissa, oli myös täällä jokaisessa asunnossa talousuuni, kellarikuoppa, masuuni ja vesikaivo. Asunnoissa asuttiin, hoidettiin arkiaskareita ja valmistettiin pronssia ja valettiin siitä tarve-esineitä ja aseita. Kaivauksissa löytyi asuntojen lattioilta toiminnasta kertovia metallipisaroita ja kuonaa. Sekä kalmiston haudoista että asuinpaikoista löytyi kaivauksissa savesta valmistettuja ilmaputkia, joita on todennäköisesti käytetty palkeissa. Niillä on puhallettu ilmaa uuniin, jotta niiden lämpötila kohoaisi ja malmin pelkistyksen kemiallisiin reaktioihin osallistuisi riittävästi happea. Sintaštassa löytyneet metalliesineet, joista osasta on analysoitu metallin koostumusta, ovat 36 % arseenia sisältävää (0,1–1 %) kuparia, 48 % arseenipronssia (yli 1 % arseenia) ja vain 10 % tutkituista esineistä sisältää puhdasta kuparia.


title: Sintašta

text: Vaikka metallurgit olivat tärkeä osa yhteisön kaupallista elinkeinoelämää, eivät he olleet aivan yhteisön eliittiä. Heidät haudattiin kuitenkin kalmistoihin ja heidän hauta-antimensa olivat kohtuullisen runsaat. Hauta-antimista kävi ilmi heidän ammattinsa, jonka perusteella heidän määränsä ja osuutensa kalmiston hautauksista voidaan määrittää kuudesosaksi.


title: Sintašta

text: Linnoituksen jäännöksien pohjoispuolella sijaitsee jokilaakson alarinteessä viisi kalmistoa, jotka esitellään alla. Suurin niistä on "Sintašta mogila" (tai , "Sintaštinski mogilinik") eli ”kalmisto” (lyhennetään tässä SM), jossa on 40 hautausta. Tämän kalmiston pohjoisreunasta alkaa alueen suurin hautakumpu, joita kutsutaan Venäjällä kurgaaniksi. Suuren kurgaanin venäläinen nimitys on "Sintašta bolšoi kurgan", joka lyhennetään tässä SB. Suuren kurgaanin pohjoispuolella sijaitsevan kukkulan ympäristössä on vielä kolme pienempää kalmistoa, joita merkitään tunnuksilla SI, SII ja SIII (Sintašta I jne.). Kalmistoista on tutkittu yhteensä 67 hautaa, joista on löytynyt 200–250 vainajan luurankoa. Vaikka vainajia on paljon, ei se ole oikeassa suhteessa asuinpaikan väestöön nähden. Otaksutaan, että Sintaštassa olisi asunut useampi sata ihmistä kerrallaan muutama sata vuotta. Väestön vainajista vain osa sai kalmistoissa näkyvän rituaalihautaamisen ja muut haudattiin muualle ehkä vaatimattomasti kuoppahautaan ilman näkyviä hauta-antimia.


title: Sintašta

text: Sintašta mogila (SM) on tasaisen maan kalmisto, josta on tutkittu 40 hautausta. Se on aavistuksen vanhempi kuin osittain sen päälle rakennettu Suuri kurgaani (SB, alempana). Haudat ovat olleet maanalaisia hautakammioita, jotka on rakennettu salvotuista hirsistä ja hauta on katettu hirsikatolla, kivillä ja maa-aineksella. Kalmiston haudat ovat antaneet tutkijoille paljon tietoa sintaštalaisten käsityötaidoista, yhteisön hierarkiasta sekä taisteluvälineistä. Kalmistossa on lisäksi seitsemän sotavaunuhautausta, jotka osaltaan valottavat heidän taistelutaktiikkaansa ja hevosten hyötykäyttöä.


title: Sintašta

text: Sotavaunuhautauksia on seitsemän ja kussakin haudassa on vain yksi sotavaunu. Sotavaunuhaudat ovat SM-4 (hauta numero 4), SM-5, SM-12, SM-16, SM-19, SM-28 ja SM-30. Hautojen rakenteita tutkittaessa on tultu siihen tulokseen, että ne ovat vaununkuljettajien hautauksia. Hautakammiossa onkin yleensä sijainnut vaunun kuljettajaksi tulkittu tai kuljettajiksi tulkittuja henkilöitä, vaunujen kaksi hevosta vaunujen aisan sivuilla, paljon kupari- tai pronssiaseita sekä muita hauta-antimia. Sotavaunuhautaukset ovat varsin rikkaita ja vainajaa on selvästi arvostettu. Hautaukseen on jätetty eläinuhreja, joiden luiset jäänteet löytyvät samasta haudasta tai sen vierestä. Hautaan SM-5 on uhrattu mukaan kahdeksan hevosta.


title: Sintašta

text: Osa haudoista on ajoitettu haudasta löytyneistä puunkappaleiden jäänteistä. Ajoitukset ovat: 1740–1520 eaa. (hauta SM-5), 2900–2620 eaa. (SM-11), 2200–1650 eea. (SM-19), 2400–1970 eaa. (SM-28) ja 2900–2450 eaa. (SM-39). Ajoitukset heittelehtivät suuresti, mikä on herättänyt ihmetystä. Esimerkiksi hauta SM-39 on kovin vanha verrattuna koko kulttuurin muihin ajoituksiin. On pohdittu, onko kalmistoon haudattu jo ennen sintaštalaisten tuloa, sillä asuinpaikan alta on löydetty Poltavkan kulttuurin jäänteitä. Toisaalta sotavaunuhautaus SM-5 on kovin nuori. Asuttiinko asuinpaikassa vielä näinkin myöhään?


title: Sintašta

text: Kurgaani (SB) on saanut lisänimen "suuri" (, "bolšoi"), koska se on valtavan kokoinen. Kurgaanin pohja on lähes ympyrä, jonka halkaisija on 85 metriä. Kurgaanin nykyinen korkeus on 4,5 metriä, mutta se on voinut olla aikoinaan korkeampikin. Hauta on ryöstetty jo antiikin aikana, mikä on ollut tutkimuksen kannalta onnetonta. Näin loisteliaasta haudasta olisi voinut löytää mielenkiintoisia asioita. Mikäli sen jäänteet on tulkittu oikein, on kurgaaniin haudattu vain yksi ihminen. Hänet on laitettu maahan kurganin keskellä sijainneeseen maanalaiseen hautakammioon, joka on kulttuurin tavan mukaisesti rakennettu salvotuista hirsistä. Kammio on lopulta peitetty hirsillä ja niiden päälle on ladottu kiviä ja maata. Lopulta haudan ympäristö on peitetty yli 40 metrin säteeltä usean metrin kerroksella maakerroksella. Kurgaanin rakentamiseen on arveltu kuluneen 3 000 miestyöpäivää.


title: Sintašta

text: Kurgaanin läheltä on löytynyt maahan peitettyjä eläimen päitä. Löytöä kutsutaan nimellä "Sacrifal Complex 1". Se on ollut puoli metriä syvä kuoppa, jonne on aseteltu päitä ja kavioita kuudelta hevoselta, neljältä naudalta ja kahdelta pässiltä. Nämä oli aseteltu kahteen riviin, kasvot vastakkain, nurin käännetyn keraamisen astian ympärille. On laskettu, että näistä eläimistä on voitu valmistaa 2 700 kilogrammaa liharuokaa noin 3 000 vieraalle, jolloin kukin sain 0,9 kilogrammaa lihaa. Monet liittävät uhrikuopan antimet ja kurgaanin rakentamisen toisiinsa, vaikka kelvollinen selitys olisi myös hautajaisvieraiden tavanomainen keskitseminen.


title: Sintašta

text: Kurgaanin hautaaminen on yritetty ajoittaa maan alta löytyneiden koivupuun jäänteiden avulla. Saatuja ajoituksia ovat: 2140–1970 eaa., 1890–1740eaa. ja 1610–1450 eaa. Nämäkin ajoitukset vaihtelevat paljon, vaikka on kyse yhdestä hautauksesta.


title: Sintašta

text: Sintašta I (SI) keskikokoinen kurgaani, jonka pohjan halkaisija on 32 metriä. Se sijaitsee aivan Suuren kurgaanin vieressä sen pohjoispuolella. Maakummun korkeus on kuitenkin vain metri. Sen alta on tutkittu 15 hautausta.


title: Sintašta

text: Sintašta II (SII) on pieni tasaisen maan kalmisto, josta on tutkittu 10 hautausta. Se sijaitsee joen rinteiden yläpäässä aivan kalmiston Sintašta III länsipuolella.


title: Sintašta

text: Sintašta III (SIII) pieni kurgaani, jonka pohjan halkaisija on 16 metriä. Kurgaanin keskellä sijaitsee viiden vainajan yhteishautaus, joka onkin kurgaanin ainoa hauta. Kurhaani sijaitsee mäen huipulla.


title: Sintašta

text: Radiohiiliajoitukset antavat varsin eriaikaisia ajoituksia alkaen 2800 eaa. Tämän on katsottu olleen mahdollista, koska paikalla asusti ensin Poltavkan kulttuurin väestöä. Heidän asumisensa jäänteitä on löydetty linnoituksen alta, joten sintaštalaiset rakensivat linnoituksen sen päälle joskus 2100 eaa. ja jatkoivat asumista siinä 2100–1600 eaa. Pääosa ajoituksista jäävät 2100–1800 eaa. välille.


title: Sintašta

text: Sintaštan lähellä sijaitsee Tobolijoen sivujoen Želkuarjoen valuma-alueella vielä kolme muutakin Sintastan kulttuurin asuinpaikkaa. Sintašta 2 sijaitsee yhdessä Andrejevskojen asuinpaikan kanssa joen alajuoksulla. Joen pääuoman sivujoella Bersuatin varrella on Bersuatin asuinpaikka yhtä kaukana Sintaštasta kuin Sintašta 2. Vastakkaisella suunnalla, mutta edellisten kanssa yhtä kaukana, sijaitsee kuuluisa Arkaim Uraljokeen laskevan Bolšoi Karagankan varrella.


title: Sintašta

text: Linnoitettuja sintaštastalaisia asuinpaikkoja tunnetaan siis lähes 30 ja ne kattavat 400×150 kilometriä laajan alueen Uraljoen ja Toboljoen yhteisiä latva-alueita. Tätä kokonaisuutta on kutsuttu Gennadi Zdanovitšin käyttämällä termillä ja ilmiö on ollut aron alueella pronssikaudella poikkeuksellinen. Muu aron väestö vietti liikkuvaa nomadielämää karjaansa paimentaen. Heillä oli tapana siirtyä vuodenaikojen mukaan otollisille alueille, missä karvaa saattoi ruokkia. Sintaštalaiset olivat todennäköisesti valinneet kiinteän asumispaikan strategian, jolloin he joutuivat puolustamaan asuinpaikkaansa liikkuvalta väestöltä.


title: Hilkka Finne

text: Hilkka (Hilja) Wilhelmina Finne, ent. Rantaniemi, Salminen-Finne (17. maaliskuuta 1877 Kangasala – 1964 Helsinki) oli suomalainen taiteilija, opettaja ja kuvittaja.


title: Hilkka Finne

text: Hilkka Finnen vanhemmat olivat kirjakauppias Johan Adolf Gustaf Finne ja Wilhelmina Westerling. Hänen ensimmäinen puolisonsa vuodesta 1903 vuoteen 1914 oli lehtori Ape Rantaniemi ja toinen vuodesta 1924 liikemies Carl H. Salminen. Kirjailija Jalmari Finne oli Hilkka Finnen veli ja näyttelijä Olga Poppius hänen sisarensa. Finne kävi Helsingin suomalaisen tyttökoulun 1893 ja Suomen Taideyhdistyksen piirustuskoulun 1897 ja teki opintomatkoja Eurooppaan. Hän oli piirustuksenopettaja Oulun suomalaisessa yhteiskoulussa 1906–1911 ja Helsingin uudessa suomalaisessa tyttökoulussa 1912–1913, mutta harjoitti samalla taiteellista ja kirjallistakin työtä. Piirustuksenopettajan pätevyyden hän sai vuonna 1914 Helsingissä, mutta paneutui kuitenkin sittemmin kuvittajan ja kirjoittajan työhön. Hän kuvitti muun muassa veljensä Jalmari Finnen kirjojen ohella Arvid Lydeckenin ja Ilmari Krohnin kirjoja sekä laati julisteita ja postikortteja. Avioiduttuaan toistamiseen Finne muutti Duluthiin, josta hän palasi Suomeen 1938. Finnen lähipiiriin Helsingissä kuului Ruusu-Risti -yhteisö.


title: Garden Grove

text: Garden Grove on 170 000 asukkaan kaupunki Yhdysvalloissa, Kalifornian osavaltiossa, noin 40 km kaakkoon Los Angelesista. Se vaurioitui pahoin ensin vuoden 1916 tulvassa ja sitten vuoden 1933 maanjäristyksessä. Kaupunki kasvoi toisen maailmansodan jälkeen, kun sodasta palaavia rintamamiehiä asettui sinne asumaan.


title: Garden Grove

text: Philip Johnsonin ja John Burgeen suunnittelema Crystal Cathedral (kristallikatedraali) kuuluu kaupungin arvorakennuksiin.


title: Super Bowl XX

text: Super Bowl XX oli järjestyksessään 20. Super Bowl. Vastakkain pelasivat Chicago Bears ja New England Patriots. Ottelu pelattiin Louisiana Superdomella New Orleansissa, Louisianassa 26. tammikuuta 1986. Chicago Bears voitti pistein 46–10. Ottelun arvokkaimpana pelaajana palkittiin Chicagon ulompi puolustuksen linjamies Richard Dent.


title: Super Bowl XIX

text: Super Bowl XIX oli järjestyksessään 19. Super Bowl. Vastakkain pelasivat San Francisco 49ers ja Miami Dolphins. Ottelu pelattiin Stanford Stadiumilla Stanfordissa, Kaliforniassa 20. tammikuuta 1985. San Francisco 49ers voitti pistein 38–16. Ottelun arvokkaimpana pelaajana palkittiin San Franciscon pelinrakentaja Joe Montana, josta tuli kolmas Super Bowlin arvokkaimmaksi pelaajaksi kahdesti valittu pelaaja.


title: Strand (katu Lontoossa)

text: Strand on katu Lontoon Westminsterissä. Katu alkaa Aldwychistä Fleet Streetin länsipäästä ja päättyy Trafalgar Squarelle. Kadun jatkeena etelässä on Whitehall. Kadun eteläpäästä alkaa myös The Mall.


title: Super Bowl XXIV

text: Super Bowl XXIV oli järjestyksessään 24. Super Bowl. Vastakkain pelasivat San Francisco 49ers ja Denver Broncos. Ottelu pelattiin Louisiana Superdomella New Orleansissa, Louisianassa 28. tammikuuta 1990. San Francisco 49ers voitti pistein 55–10. Ottelun arvokkaimpana pelaajana palkittiin San Franciscon pelinrakentaja Joe Montana, josta tuli ensimmäinen Super Bowlin arvokkaimmaksi pelaajaksi kolmasti valittu pelaaja.


title: MQ-9 Reaper

text: MQ-9 Reaper on yhdysvaltalainen miehittämätön sotilaslentokone, jota ohjataan etänä satelliittitietoliikenteen avulla sekä koneen keräämän tiedon avulla. Reaper on isompi ja raskaammin aseistettu kuin esim MQ-1 Predator. Kahden hengen miehistö ohjaa lentokonetta etänä, joista toinen on pilotti ja toinen sensorioperaattori. Kone on varustettu monispektrikameralla (), joka tukee erilaisia maalinhakutoimintoja.


title: MQ-9 Reaper

text: Yhdysvaltain ilmavoimat on käyttänyt 1990-luvulta Irakin sodasta lähtien General Atomicsin MQ-1 Predator miehittämätöntä lennokkia. Päävastuu laajoista lennokkitehtävistä siirtyy uudemmalle ja suorituskykyisemmälle MQ-9 Reaperille, joka on jatkokehitelmä MQ-1B:stä. Tavoitteena oli saada uusi lennokki lentämään korkeammalle ja nopeammin sekä kantamaan selvästi enemmän hyötykuormaa.


title: MQ-9 Reaper

text: Reaperissä on muun muassa lennonohjausjärjestelmä ja satelliittipaikannuskyky, sekä yhdistetty ilmavoimien tehtävätukijärjestelmä AFMSS ().


title: MQ-9 Reaper

text: Vuoden 2011 aikana MQ-1 ja MQ-9 -lennokit ylittivät jo miljoonan lentotunnin rajan taistelutehtävissä. Vuonna 2013 ylitettiin jo kahden miljoonan lentotunnin raja, joka viimeistään osoitti lennokkien tarpeellisuuden eri operaatioissa. Syksyllä 2014 käynnistyneessä Yhdysvaltain johtaman koalition Inherent Resolve -operaation aikana MQ-1 Predator ja MQ9 Reaper -lennokit olivat merkittävässä roolissa ISIS:in vastaisessa taistelussa Irakin ja Syyrian yllä. Niillä lennettiin yksin vuoden 2017 aikana yli 12 000 tehtävää, joka vastasi noin 16 000 lentotuntia.


title: MQ-9 Reaper

text: Reaper kykenee toimimaan Predatoria suuremmissa korkeuksissa noin 15 kilometrissä. Reaper pystyy lentämään lyhyen kantaman ja osan keskipitkän kantaman ilmatorjuntajärjestelmien maksimikantaman yläpuolella. Reaper kykenee lentämään paremmin sääilmiöiden yläpuolella verrattuna Predator malliin.


title: MQ-9 Reaper

text: Reaper voi kuljettaa ainakin 16 AMG-114P Hellfire -ohjusta ja kaksi laserohjattua GBU-12 Paveway II laserohjattu pommia. Lennokkiin ollaan myös integroimassa ainakin MBDA:n Brimstone-ohjusta ja inertia/GPS-ohjautuvia GBU-38 JDAM (Joint Direct Attack Munition) -pommeja. USAF:n suunnitelmissa on integroida lennokkiin myös ilmasta-ilmaan vaikutuskyky.


title: MQ-9 Reaper

text: Tehtäviä voidaan suorittaa myös JDAM (engl. Joint Direct Attack Munition) täsmäpommituksin esim GBU-38 versioilla (engl. Guided Bomb Unit).. Reaperilla on myös omasuojakyky, ja se pystyy ampumaan AIM-9X Sidewinder lämpöhakuisia ilmataisteluohjuksia [35].


title: MQ-9 Reaper

text: Vastuu taistelutoiminnasta on MQ-9B Reaper koneille. MQ-9 on kooltaan Predatoria suurempi. Reaper voidaan operoida yli 15 kilometrin korkeudessa 40 tunnin toiminta-ajalla jopa 1000 merimailin mittaisia tehtäviä. Hyötykuormaa se voi kuljettaa jopa 1700 kg.


title: MQ-9 Reaper

text: MQ-9 Reaper muistuttaa purjelentokonetta, koska koneen kärkiväli on 26,2 metriä. Voimanlähteenä toimii 671 kW:n potkuriturbiini. Tyhjäpaino on 2 223 kiloa ja maksiminousupaino 4 760 kiloa Toimintasäde on 1 850 kilometriä ja toiminta-aika 14-42 tuntia. Aseistuksen toimii neljä Hellfire-ohjusta tai neljä 226 kilon GBU-38 JDAM -täsmäpommia yhteispainoltaan 1 400 kiloa. Toimintamatka koneella on n. 8500 km..


title: MQ-9 Reaper

text: Järjestelmiltään Reaper on Predatoria kehittyneempi: anturit ovat parempia ja esim. SAR-tutkaa voidaan käyttää täsmäpommituksissa. Reaperissa on siivissä jäänestojärjestelmä, jolloin toimintakyky jäätävissä olosuhteissa on parempi


title: USS Zumwalt (DDG-1000)

text: USS Zumwalt (runkonumero DDG-1000) on Yhdysvaltain laivaston Zumwalt-luokan hävittäjä.


title: USS Zumwalt (DDG-1000)

text: Alus tilattiin Bath Iron Worksiltä Bathista, Mainesta, missä köli laskettiin 17. marraskuuta 2011. Alus laskettiin vesille 28. lokakuuta 2013 ja otettiin palvelukseen 15. lokakuuta 2016.


title: Fontana (Kalifornia)

text: Fontana on 196 000 asukkaan kaupunki Yhdysvalloissa, Kalifornian osavaltiossa, San Bernardinon länsipuolella. Se oli aluksi nimeltään Rosena, mutta A.B. Miller muutti kaupungin nimeksi Fontana italiankielen suihkulähdettä tarkoittavan sanan mukaan. Hän pyrki kehittämään kaupungissa siipikarja- ja sikataloutta ja sitrushedelmien viljelyä. Siellä toimi maan ainoa kaniininkasvatuksen tutkimuskeskus 1920-luvulta 1960-luvulle. Vuonna 1942 kaupunkiin perustettiin terästehdas, joka jatkoi toimintaansa 1900-luvun loppuvuosiin asti.


title: Fontana (Kalifornia)

text: NASCAR-autourheilurata Auto Club Speedway on lisännyt Fontanan näkyvyyttä myös Kalifornian ulkopuolella.


title: Super Bowl XXIII

text: Super Bowl XXIII oli järjestyksessään 23. Super Bowl. Vastakkain pelasivat San Francisco 49ers ja Cincinnati Bengals. Ottelu pelattiin Joe Robbie Stadiumilla Miamissa, Floridassa 22. tammikuuta 1989. San Francisco 49ers voitti pistein 20–16. Ottelun arvokkaimpana pelaajana palkittiin San Franciscon laitahyökkääjä Jerry Rice.


title: USS Michael Monsoor (DDG-1001)

text: USS Michael Monsoor (runkonumero DDG-1001) on Yhdysvaltain laivaston Zumwalt-luokan hävittäjä.


title: USS Michael Monsoor (DDG-1001)

text: Alus tilattiin Bath Iron Worksiltä Bathista, Mainesta, missä köli laskettiin 23. toukokuuta 2013. Alus laskettiin vesille 18. kesäkuuta 2016 ja otetaan palvelukseen 26. tammikuuta 2019.


title: USS Michael Monsoor (DDG-1001)

text: Alus on koeajoissa ja viimeisteltävänä ennen suunniteltua palvelukseenottoa.


title: Kensington Metropark

text: Kensington Metropark on puisto, joka sijaitsee Milfordin ja South Lyonin välissä Michiganissa. Puisto kattaa 18,13 neliökilometrin alueen. Sillä on metsäinen ja mäkinen maasto ja sitä ympäröi 4,9 neliökilometrin suuruinen järvi Kent Lake. Puistossa on 18-reikäinen golfkenttä, frisbeegolf-rata, kelkkarata, piknik-alueita, rantoja ja sieltä voi vuokrata veneitä. Siellä on 31 kilometrin hevosreitti ja 11 kilometrin vaellusreitti sekä yhteyspolkuja muihin lähellä oleviin puistoihin. Puistossa käy noin 2,5 miljoonaa kävijää vuodessa. Se avattiin vuonna 1947.


title: Plateau des Glières

text: Plateau des Glières on ylänkö Ranskan Alpeilla Bornesin massiivilla. Se sijaitsee Auvergne-Rhône-Alpesin alueella, Haute-Savoien departementissa, Fillièren ja Le Petit-Bornand-les-Glièresin kuntien alueella.


title: Plateau des Glières

text: Plateau des Glières on vaikeapääsyinen ja harvaan asuttu ylänkö 1 300 – 1 800 metrin korkeudessa. Sen laajoja alppilaitumia ympäröivät mäntymetsät ja kiviset kalliot.


title: Plateau des Glières

text: Toisessa maailmansodassa liittoutuneet valitsivat Plateau des Glièresin kohteeksi, jonne he pudottivat laskuvarjoilla aseita Haute-Savoien vastarintaliikkeen käyttöön. Operaatio järjestettiin helmi-maaliskuussa 1944, ja sitä oli toteuttamassa 460 Ranskan vastarintaliikkeen sotilasta eli markiisia. 26. maaliskuuta 1944 Natsi-Saksan armeija hyökkäsi vastarintaliikkeen kimppuun ja he joutuivat vetäytymään ylängöltä. Tämä oli ensimmäinen vastarintaliikkeen suora taistelu miehittäjiä vastaan. Nykypäivänä ylängöllä on tämän tapahtuman muistoksi pystytetty muistomerkki ("Monument national à la Résistance du plateau des Glières") Glièresin markiisien ensimmäisen johtajan luutnantti Tom Morelin haudalle.


title: Varangin niemimaan kansallispuisto

text: Varangin niemimaan kansallispuisto (, ) sijaitsee Koillis-Norjassa Finnmarkin läänissä. Alue on perustettu vuonna 2006. Kansallispuisto on kooltaan 1804 neliökilometriä ja levittäytyy Båtsfjordin, Uuniemen, Vesisaaren ja Vuoreijan kuntien alueille.


title: Varangin niemimaan kansallispuisto

text: Kansallispuistossa on joitain avoimia tupia lyhyttä majoittumista varten. Kansallispuiston korkein kohta on 633,8 metriä merenpinnan yläpuolella oleva Skipskjølen-tunturi.


title: Jari Elamo

text: Jari Elamo (s.1969) on Helkama Velox Oy:n ja Suomen Polkupyörätukku Oy:n toimitusjohtaja. Elamo aloitti Helkaman palveluksessa vuonna 2008 myynti- ja markkinointijohtajana ja vastaa molempien yritysten markkinoinnista. Elamo on siirtänyt Helkaman polkupyörien valmistusta Taiwanista takaisin Suomeen: Hangon tehtaan käyttöastetta on nostettu ja kotimaisuus otettu aktiivisesti esille yrityksen markkinoinnissa ja viestinnässä. Elamo on koulutukseltaan tuotantotalouden diplomi-insinööri sekä markkinointiekonomi. Vuonna 2013 Elamo voitti Suomen markkinointihenkisin insinööri -kilpailun.


title: Jari Elamo

text: Jari Elamo on toiminut myös Funfair Oy:n toimitusjohtajana. Elamo loi vuonna 2011 Huuhkajat-keräilykortti -sarjan.


title: Jari Elamo

text: Elamo on kehittänyt myös vuoden 2005 lautapelin Euroopan omistaja, jonka esikuvana olisi ollut Trivial Pursuit. Peliä myydään ympäri Suomea, mutta sen kotipaikka sijaitsee Turussa.


title: Jari Elamo

text: Jari Elamo asuu Turussa ja hänellä on neljä lasta.


title: Gubbio

text: Gubbio on kunta Perugian maakunnassa Keski-Italiassa. Sen väkiluku oli vuonna 2011 32,432 henkeä.


title: RQ-11

text: RQ-11 on miehittämätön lentolaite, ja sitä on valmistettu malleja "RQ-11A Raven" ja "RQ-11B Raven". Lennokki suoritti ensilentonsa lokakuussa. 2001. Konetyyppiä käytetään Yhdysvaltojen asevoimissa maa-, meri- ja ilmavoimissa. RQ-11 on käsin ilmaan lähetettävä lennokki.


title: RQ-11

text: Raven on Yhdysvaltojen lisäksi myyty eri maiden asevoimille muun muassa Australiaa, Viro, Italia, Tanska ja Iso-Britannia. Valmistajan mukaan yli 11 000 lentolaitetta on toimitettu asiakkaille ympäri maailmaa.


title: RQ-11

text: RQ-11 pystyy kuljettamaan enintään noin 900 gramman painoista kuormaa. Moottorina on sähkömoottori, jonka virtalähteenä käytetään akkua. Moottori on malliltaan Aveox 27/26/7-AV. Konetyypillä pystytään lentämään yhtäjaksoisesti noin 80 minuuttia ja sen lentonopeus on 45–95 km/h. Ravenin tyypillinen operaatiokorkeus on 30–150 metriä.


title: RQ-11

text: Lentolaitetta voidaan käyttää tiedusteluun valoisalla että pimeällä, valvontaan, kohteiden tai maalien hankkimiseen. Raveniin voidaan kiinnittää kaksi erilaista sensoria esimerkiksi kaksi elektro-optista kameraa. Lennokkia käytetään pienten yksiköiden taistelutehtävissä.


title: RQ-11

text: Ravenin hinta on 35 000 USD, mutta järjestelmineen hinta voi olla 250 000 USD.


title: Kenen Helsinki

text: Kenen Helsinki – raportti kantakaupungista 1970 on arkkitehtikaksikko Vilhelm Helanderin ja Mikael Sundmanin vuonna 1970 kirjoittama pamflettikirja, jossa arvostellaan Helsingin silloista kaupunkisuunnittelua. Teos kritisoi erityisesti autoilun ja suuryritysten etujen suosimista, epädemokraattista päätöksentekoa sekä vanhojen arvorakennusten purkamista asukkaiden etujen vastaisina kehityskulkuina. Teoksen kustansi WSOY ja se käännettiin myös ruotsiksi.


title: Kenen Helsinki

text: "Kenen Helsinki" herätti ilmestyessään laajan julkisen keskustelun ja siitä tuli suomalaisen pamflettikirjallisuuden klassikko. Teos sai Eino Leinon palkinnon vuonna 1971. Sen on katsottu vaikuttaneen etenkin Helsingin kaupunkisuunnitteluun. Teos myös lisäsi Suomessa käytyä keskustelua vanhan rakennuskannan saneeraamisesta ja purkamisesta.


title: Kenen Helsinki

text: Arvostelun pääkohteena "Kenen Helsingissä" on suuryritysten ja liike-elämän etuja myötäilevä ja asukkaiden tarpeista piittaamaton kaupunki- ja liikennesuunnittelu, päätöksenteon sisäpiiriverkostot ja epäinhimillinen tehokkuusajattelu. Erityistä huomiota saa Helsingin kantakaupungissa tapahtunut katutilan vähittäinen siirtyminen jalankulkijoilta autoille ja hyväkuntoistenkin historiallisten arvorakennusten säälitön purkaminen. Helanderin ja Sundmanin mukaan esimerkiksi yksityisautoilun suosiminen ei perustunut asukkaiden tahtoon tai demokraattiseen päätöksentekoon, mutta kaupungin hallintokoneisto toteutti sitä vaivihkaa kaikesta huolimatta. Teos sisältää runsaasti ”ennen ja jälkeen” -kuvapareja, jotka osoittavat havainnollisesti muutoksen suunnan. Kuvia on kaikkiaan yli 140.


title: Kenen Helsinki

text: Teoksessa erikseen puituja tapauksia ovat muun muassa hotelli Kämpin ja Kino-Palatsin purkaminen, Helsingin kaupungintalokorttelin raju saneeraus, Sinebrychoffin puiston raivaaminen toteutumattoman rakennussuunnitelman tieltä sekä hotelli InterContinentalin ja hotelli Hesperian rakentaminen niin sanottuun Tykistöpihan kortteliin. Huomiota saavat myös puiden poistaminen vanhoilta puistokaduilta, torialueiden muuttaminen paikoituskäyttöön, keskustan jalankulkutunnelisuunnitelmat, virkistysalueiden kaavoittaminen rakennuskäyttöön sekä vanhojen asuintalojen saneeraus- ja purkamiskeinottelusta seurannut kantakaupungin konttoristuminen ja asuinalueiden eriytyminen.


title: Kenen Helsinki

text: "Kenen Helsingin" sisältämä poliittisen ja taloudellisen vallankäytön kritiikki teki aikanaan suuren vaikutuksen erityisesti moniin nuoriin ja vasemmistohenkisiin radikaaleihin, joiden on sanottu lukeneen sitä ahmien. Aikalaisista myös muun muassa professorit Matti Klinge ja Sixten Korkman ovat kertoneet teoksen ja sen nostattamien reaktioiden vaikuttaneen merkittävästi ajatteluunsa. Teosta pidettiin radikaalina ohjelmanjulistuksena, vaikka vaatimus vanhojen rakennusten säilyttämisestä oli nähtävissä myös konservativiisena. "Kenen Helsinki" herätti huomiota myös henkilöimällä syytöksiään tunnettuihin poliittisiin ja taloudellisiin vaikuttajiin. Esimerkiksi Kansallis-Osake-Pankin (KOP) pääjohtajaa Matti Virkkusta syyllistettiin hotelli Kämpin purkamisesta. Virkkunen tiettävästi kommentoi teosta sanomalla ”"Perseeni minä tällaisilla kirjoilla pyyhin"”.


title: Kenen Helsinki

text: Teoksen julkaisu käynnisti myös WSOY:n sisällä kiistan kustantamon linjasta. Konservatiivisemmat tahot yhtiön johdossa eivät pitäneet teoksen vasemmistolaissävytteisestä kielenkäytöstä ja KOP:n johtoon kohdistetusta arvostelusta, kun taas yhtiön pääjohtaja Hannu Tarmio puolusti teoksen julkaisua. KOP oli WSOY:n tärkein luotottaja ja pääjohtaja Virkkunen oli kirjan julkaisun jälkeen yhteydessä kustantamon johtoon. WSOY:n hallintoneuvoston jäsen, akateemikko Paavo Ravila kutsui "Kenen Helsinkiä" häväistyskirjoitukseksi, jonka ”tarkoituksena on valmistaa maaperää vallitsevan yhteiskuntajärjestyksen väkivaltaiselle muuttamiselle”. Mikael Sundmanin mukaan kustantamon johto olisi yrittänyt jopa estää kirjan julkaisun ja vetää sen pois myynnistä. Hän väitti myös, että Tarmio olisi halunnut sensuroida kirjasta kohdan, jossa mainittiin tunnettujen sosiaalidemokraattisten poliitikkojen kuten Mauno Koiviston ja Väinö Leskisen omistuksista Helsinkiin tunneleita rakennuttaneessa Suojakäytävä Oy:ssä. WSOY:n varapääjohtaja Osmo Särkilahti taas oli pyytänyt Suomalaista Kirjakauppaa olemaan asettamatta teosta näkyvästi esille. "Kenen Helsinki" yhdessä kahden muun kiistellyn yhteiskunnallisen pamfletin kanssa johti vuonna 1972 Tarmion lyhytaikaiseen erottamiseen pääjohtajan paikalta, koska WSOY:n hallintoneuvoston enemmistö katsoi hänen suosineen liikaa nuoria vasemmistoradikaaleja.


title: Kenen Helsinki

text: Kirjan kirjoittamisen aikaan arkkitehti Helander ja arkkitehtiylioppilas Sundman olivat Teknillisen korkeakoulun arkkitehtiosaston nuoria arkkitehteja. He voittivat yhdessä arkkitehti Pekka Pakkalan kanssa vuonna 1972 suunnittelukilpailun Katajanokan itäosaan rakennettavasta uudesta asuinalueesta. Katajanokan suunnitelmaa on pidetty suomalaisen kaupunkisuunnittelun käännekohtana ja vastareaktiona 1960-luvun tehokkuushenkiselle asuinalueiden suunnittelulle. Sundman palkattiin vuonna 1971 Helsingin kaupunkisuunnitteluvirastoon, jonka palveluksessa hän työskenteli koko lopun uransa. Professoriksi nimitetty Helander perusti oman arkkitehtitoimiston, joka restauroi myöhemmin useita Helsingin historiallisia rakennuksia.


title: La Roche-sur-Foron

text: La Roche-sur-Foron on kunta itäisessä Ranskassa Haute-Savoien departementissa Auvergne-Rhône-Alpesin alueella. Kunta sijaitsee noin 10 kilometriä Bonnevillen kaupungista länteen.


title: La Roche-sur-Foron

text: Kaupungin keskiaikaista keskustaan kutsutaan nimellä "Plain-Château". Siellä on tältä ajalta peräisin oleva linna "Château de l'Échelle", joka on kunnan kulttuuritapahtumien pitopaikka. Muita keskustan keskiaikaisia rakennuksia ovat yksityisomistuksessa oleva linna "Château de Saix" sekä puolustustorni "Tour des comtes de Genève". Keskustaan rakennettiin 1800-luvulla uusklassinen kaupungintalo. La Roche-sur-Foron sai julkisen sähkövalaistuksen jo vuonna 1885, mikä tekee siitä yhden Euroopan ensimmäisistä sähkövalaistuista kaupungeista. Suomessa ensimmäisenä kaupunkina sähkövalaistuksen sai Tampere vuonna 1888.


Yhdysvaltain edustajainhuoneen vaalit 2018 järjestettiin 6. marraskuuta 2018. Vaaleissa valittiin edustajainhuoneen kaikki 435 jäsentä kaikista vaalipiireistä ja jokaisesta osavaltiosta. Kyseessä olivat presidentti Donald Trumpin virkakauden puolivälissä järjestetyt välivaalit, eikä samaan aikaan järjestetty presidentinvaaleja. Ennen vaaleja republikaanit olivat olleet enemmistönä edustajainhuoneessa tammikuusta 2011 asti.


title: Yhdysvaltain edustajainhuoneen vaalit 2018

text: Demokraatit saivat 39 paikkaa lisää ja saivat enemmistön edustajainhuoneeseen.


text: Demokraatit saivat merkittäviä voittoja näissä vaaleissa erityisesti Kaliforniassa Orangen piirikunnassa, joka on aiemmin ollut republikaanien vahvaa kannatusaluetta: kaikki piirikunnan alueelta valitut edustajat ovat nyt demokraatteja. New Jerseyn osavaltion kahdestatoista edustajanpaikasta demokraatit voittivat yksitoista.


title: Yhdysvaltain kongressivaalit 2018

text: Yhdysvaltain kongressivaalit 2018 järjestettiin 6. marraskuuta 2018. Silloin valittiin kongressin edustajainhuoneen kaikki 435 jäsentä ja hieman yli kolmasosa senaattoreista eli 35 senaattoria senaattiin. Kyseessä ovat välivaalit, sillä ne järjestettiin presidentin virkakauden puolivälissä eikä samaan aikaan ollut presidentinvaaleja. Lisäksi valittiin osavaltio- ja paikallistason lainsäätäjiä kuten kuvernööri 36 osavaltioon ja kolmeen territorioon.


title: Yhdysvaltain kongressivaalit 2018

text: Demokraatit saivat vaaleissa edustajainhuoneen enemmistön. Republikaanit säilyttivät enemmistönsä senaatissa.


title: Liamine Zéroual

text: Liamine Zéroual oli algerialainen kenraali ja Algerian presidentti vuodesta 1995. Hän oli maan johdossa sotilaiden valtaan nostamana jo edellisestä vuodesta alkaen.


title: Liamine Zéroual

text: Vuoden 1995 vaalissa Zéroual sai 61,3 prosenttia äänistä. Hän aloitti virassa 27. marraskuuta 1995.


title: Ylä-Paatsjoen kansallispuisto

text: Ylä-Paatsjoen kansallispuisto (norj. "Øvre Pasvik nasjonalpark", pohjoissaam. "Báhčaveaji Álbmotmeahcci)" sijaitsee Norjassa Finnmarkin läänissä. Kansallispuisto sijaitsee Etelä-Varangin kunnan alueella ja on pinta-alaltaan 119 neliökilometriä. Alue kuuluu pohjoiseen havumetsävyöhykkeeseen.


title: Meng Hongwei

text: Meng Hongwei (s. marraskuu 1953) on kiinalainen entinen poliitikko ja Interpolin johtaja vuosina 2016–2018. Hänen oli määrä toimia tehtävässä 2020 asti, mutta Interpol tiedotti pääjohtajan vaihtumisesta 7. lokakuuta 2018.


title: Meng Hongwei

text: Meng nousi suureen kansainväliseen julkisuuteen lokakuussa 2018, kun hän katosi lähdettyään Interpolin toimipaikasta Ranskasta matkustaakseen Kiinaan. Nimettömiin lähteisiin perustuvan hongkongilaisen South China Morning Post -lehden uutisen mukaan Meng olisi viety kuulusteltavaksi rikosasiassa heti hänen saavuttuaan Kiinaan.


title: Meng Hongwei

text: Mengin vaimoakin on uhkailtu, ja hän on Ranskan poliisin suojelussa.


title: Ylä-Inarijoen kansallispuisto

text: Ylä-Inarijoen kansallispuisto (norj. "Øvre Anárjohka nasjonalpark") sijaitsee Norjassa Finnmarkin läänissä. Kansallispuisto sijaitsee Kaarasjoen ja Koutokeinon kuntien alueilla. Pinta-alaltaan kansallispuisto on 1409 neliökilometriä. Kansallispuisto rajautuu etelässä Suomeen. Korkein kohta kansallispuistossa on Gurbbeš-tunturi, joka on 589 metriä merenpinnan yläpuolella. Puisto avattiin 1.4.1976.


title: Artturi Somersalo

text: Artturi Somersalo, sukunimi vuoteen 1906 "Sommer" (7. syyskuuta 1889 Tampere – 21. syyskuuta 1973) oli suomalainen agronomi, maanviljelijä ja liikemies.


title: Artturi Somersalo

text: Somersalon vanhemmat olivat kauppaneuvos Arthur Sommer ja Lydia Johansson. Hänen sisaruksiaan olivat opettaja, kansanedustaja Eva Somersalo, diplomi-insinööri Ensi Somersalo, filosofian kandidaatti Yrjö Somersalo, kirjailija Aili Somersalo ja everstiluutnantti, IKL:n kansanedustaja, Ajan Sana -lehden päätoimittaja Arne Somersalo.


title: Artturi Somersalo

text: Somersalo pääsi ylioppilaaksi Tampereen reaalilyseosta 1907. Hän valmistui agronomiksi 1914 ja maatalous- ja metsätieteiden kandidaatiksi 1949. Hän omisti pitkään Valkilan kartanon Pirkkalassa ja perusti vuonna 1918 pankkiiriliikkeet Tampereelle ja Helsinkiin. Pankkiiriliike toimi vuoteen 1921 saakka, jolloin se teki konkurssin. Somersalo oli vuodesta 1922 alkaen Ilmailuvarikon kamreerina Helsingissä ja toimi myöhemmin useiden ulkomaisten toiminimien edustajana Suomessa. Hän kirjoitti liike-elämää käsitteleviä artikkeleita aikakauslehtiin ja oli avustajana muun muassa "Luonto tieteen valossa"- ja "Tavarasanakirja"-teoksissa.


title: Artturi Somersalo

text: Somersalo oli naimisissa kuvaamataidonopettaja Margit Roosin kanssa. Heidän poikansa oli taidemaalari Heikki Somersalo.


title: Super Bowl XXV

text: Super Bowl XXV oli järjestyksessään 25. Super Bowl. Vastakkain pelasivat New York Giants ja Buffalo Bills. Ottelu pelattiin Tampa Stadiumilla Tampassa, Floridassa 27. tammikuuta 1991. New York Giants voitti pistein 20–19. Ottelun arvokkaimpana pelaajana palkittiin San Franciscon keskushyökkääjä Ottis Anderson.


title: Erik Witting

text: Erik Martialis Witting (1. tammikuuta 1910 Helsinki – 22. joulukuuta 1992) oli suomalainen pankinjohtaja ja Ruotsalaisen kansanpuolueen (RKP) kunnallispoliitikko.


title: Erik Witting

text: Witting kirjoitti ylioppilaaksi vuonna 1927 ja aloitti samana vuonna uransa Suomen Yhdyspankin (SYP) Viipurin-konttorissa. Hän oli SYP:n Kokkolan-konttorin apulaisjohtajana vuosina 1940–1941 sekä johtajana Viipurin konttorissa 1942–1944, Lahden konttorissa 1944–1945, Kokkolan konttorissa 1945–1956 ja Vaasan konttorissa 1956–1959. Vuosina 1959–1974 hän kuului SYP:n johtokuntaan. Witting kuului myös useiden muiden yritysten johtokuntiin, ja oli Pohjoismainen tekstiili Oy:n johtokunnan puheenjohtaja vuodesta 1966 sekä Suomen Bofors Oy:n vuodesta 1968.


title: Erik Witting

text: Witting kuului Kokkolan kaupunginhallitukseen vuosina 1947–1956, Helsingin kaupunginvaltuustoon vuosina 1965–1976 ja Helsingin kaupunginhallitukseen 1967–1972. Hän oli RKP:n valtuustoryhmän puheenjohtaja Helsingin valtuustossa 1967–1975.


title: Erik Witting

text: Ulkoministeri Rolf Witting oli Erik Wittingin setä.


title: Super Bowl XXVI

text: Super Bowl XXVI oli järjestyksessään 26. Super Bowl. Vastakkain pelasivat Washington Redskins ja Buffalo Bills. Ottelu pelattiin Metrodomella Minneapolisissa, Minnesotassa 26. tammikuuta 1992. Washington Redskins voitti pistein 37–24. Ottelun arvokkaimpana pelaajana palkittiin Wasjingtonin pelinrakentaja Mark Rypien.


title: Hammett-yhtälö

text: Kemiassa Hammett-yhtälö kuvaa areenien reaktionopeutta suhteessa bentsoehappoon. Näissä areeneissa on bentseenirenkaassa reaktioon osallistuva kemiallinen ryhmä Y, jonka suhteen on reaktioon suoraan osallistumaton X-substituentti (atomi tai atomiryhmä) "para"- tai "meta"-asemassa. Yhtälö ei päde "orto"-substituutiolle.


title: Hammett-yhtälö

text: Yhtälö on


title: Hammett-yhtälö

text:
formula_1
Toinen yhtäläinen esitystapa on


Hammett-yhtälö


title: Hammett-yhtälö

text: Hammett-yhtälö kuuluu muiden vastaavanlaisten yhtälöiden joukkoon, jotka kuvaavat lähes suoraa eli lineaarista vapaaenergian riippuvuussuhdetta (eng. "linear free-energy relationship", LFER) näiden yhtälöiden tekijöistä. Yhtälöiden yleisnimitys on siksi "LFER-yhtälöt". Hammett-yhtälön osoittama yhteys ei kuitenkaan ole koskaan aivan täydellinen, eikä yhtälö päde aivan kaikissa tapauksissa edes likimain. Yhtälön keksiminen oli silti hyvin merkittävä löydös ja se oli ensimmäisimpiä LFER-yhtälöitä – 1924 keksitty Brønstedin katalyysiyhtälö oli ensimmäinen.


title: Hammett-yhtälö

text: Hammett-yhtälön avulla voidaan muun muassa ennustaa reaktioiden tasapainovakioita, ennustaa areenireaktioiden energetiikkaa ja mitata epäsuorasti sen, että onko reaktion siirtymätilassa positiivisia vai negatiivisia varauksia.


title: Hammett-yhtälö

text: Hammett-yhtälö on nimetty sen 1937 keksineen Louis Plack Hammettin mukaan, joka havaitsi jo 1935 "p/m"-areenien happovakioiden ja reaktionopeusvakioiden välillä olevan lineaarinen yhteys. Hän vertaili muun muassa substituoitujen bentsoehappojen ja etikkahappojen etyyliesterien emäksellä tehtyjen hydrolyysien log k -arvoja suhteessa happojen esteröimättömien muotojen pK-arvoihin. Hammett asetti mittausarvonsa kuvaajaan log k -arvot pK-arvojen funktiona. Tällöin hän havaitsi lähes suoran yhteyden "p/m"-substituoitujen bentsoehappojen pK ja log k arvojen välillä. Hammett poisti kuvaajasta substituoitujen etikkahappojen ja o-substituoitujen bentsoehappojen arvot, jotka eivät ilmentäneet samanlaista lineaarista yhteyttä.


title: Hammett-yhtälö

text: Pelkkien pK-arvojen käytön sijaan Hammett kehitti substituenttivakion σ (), joka on pK-arvojen välinen ero:


title: Hammett-yhtälö

text:
formula_3
Hammett havaitsi pK-arvojen ja reaktionopeusvakioiden k välillä olevan lähes suora yhteys, joka on muotoa


title: Hammett-yhtälö

text:
formula_4
Hammett havaitsi samanlaisia suoria yhteyksiä myös muiden areenien kuin vain "p/m"-substituoitujen bentsoehappojen välillä. Areeneissa COOH on korvautunut Y:llä, johon voi kohdistua erilaisia reaktioita kuin COOH-ryhmään. Jotta reaktioita voidaan vertailla bentsoehapon arvoihin, Hammett keksi kertoimena toimivan reaktiovakion ρ (). Edeltävän yhtälön yleispätevämpi muoto on siis


title: Hammett-yhtälö

text:
formula_1
ρ arvoista voidaan tehdä reaktiolle kuvaaja, jossa y-akseli on log k ja x-akseli log K. Kuvaajan käyrä on muotoa


title: Hammett-yhtälö

text: Reaktioita saatetaan vertailla kuvaajissa myös sijoittamalla y-akselille log (k/k) ja x-akselille σ. Suora sijoitetaan kuvaajaan ilman vakion C käyttöä, jolloin kaikki suorat (mikäli niitä on useita) leikkaavat origossa.


title: Hammett-yhtälö

text: Joissain tapauksissa kokeellisesti mitattu käyrä on V:n muotoinen, jolloin sen mallintamiseen käytetään kahta eri ρ-arvoa kuvaajan eri kohdissa.


title: Hammett-yhtälö

text: Jos X:n ja reaktiivisuuden välillä on lähes suora yhteys, johtuu tämä konjugoituneen rakenteen sallimasta elektronien siirtymisestä (delokalisaatiosta) reaktion siirtymätilassa. X voi bentseenirenkaan kautta tapahtuvan konjugaation kautta vetää elektroneja pois reagoivasta Y:stä tai luovuttaa sille omia elektronejaan. X:n elektronien veto- tai luovutuskykyä kuvaa elektronegatiivisuus (ja elektropositiivisuus).


title: Hammett-yhtälö

text: Mitä suurempi siirtymätilassa muodostuva negatiivinen osittaisvaraus on, sitä enemmän siirtymätilan saavuttaminen vaatii aktivaatioenergiaa. Mitä suurempi aktivaatioenergia, sitä hitaampi reaktio (reaktionopeusvakio k pienenee). Taas mitä elektronegatiivisempi "p/m"-substituentti X on, sitä nopeampi reaktio on, sillä elektronegatiiviset substituentit vetävät elektroneja pois negatiivisesta siirtymätilasta aktivaatioenergiaa alentaen. Elektropositiivinen X-substituentti taas hidastaa tällaista reaktiota vaikuttamalla täysin päinvastoin, mutta nopeuttaa reaktiota mikäli siirtymätilan varaus on positiivinen.


title: Hammett-yhtälö

text: "Orto"-substituentit eivät noudata lineaarista reaktiivisuutta koska ne ovat liian lähellä reagoivaa Y:tä. Tällöin ne pääsevät vaikuttamaan reaktionopeuteen muillakin tavoin kuin konjugaation kautta, jolloin vain konjugaatiosta riippuva Hammett-yhtälö ei enää päde. Vaikutukset ovat steerisiä ja/tai polaarisia. Esimerkiksi o-nitrobentsoehapon NO-ryhmän positiivinen typpi pääsee todennäköisesti vuorovaikuttamaan puoleensavetävästi karboksylaatin (COO) negatiivisen hapen kanssa. Tämä alentaa H luovuttaneen o-nitrobentsoehapon potentiaalienergiaa enemmän suhteessa sen "p/m"-rakenneisomeereihin. Tämä lisää o-isomeerin happamuutta eli kasvattaa pK- ja log k -arvoja. Taas o-nitrobentsoaatin etyyliesterin emäshydrolyysissä vesiliuoksessa muodostuu tetraedrinen siirtymätila hydroksyylin (OH) liittyessä esterin karbonyylin (C=O) hiileen. Tällöin viereinen nitroryhmä muodostaa steerisen esteen eli pK ja log k pienenevät.


title: Hammett-yhtälö

text: Alifaattiset eli ei-aromaattiset yhdisteet eivät noudata Hammett-yhtälön kaltaista lineaarisuutta. Alifaatit eivät välttämättä ole konjugoituneita, eivätkä ne siten välitä X-ryhmiensä elektronivaikutuksia Y:lle. Alifaattiset yhdisteet voivat myös muodostaa konformaatioita. Nämä voivat olla taipuisia siten eri tavoin häiritä Y:n reaktioita.


title: Hammett-yhtälö

text: Jos X on konjugoitunut suoraan Y:n kanssa ja lisäksi mahdolliset resonanssimuodot laajenevat X- ja Y-ryhmien useisiin sisäisiin muotoihin, ei pelkkä bentseenin resonanssi enää vaikuta Y:n reaktiivisuuteen. Reaktiivisuus kasvaa tällöin enemmän kuin Hammett-yhtälö ennustaa koska "ylimääräinen" resonanssi alentaa aktivaationenergiaa. Tähän poikkeukseen on tehty Hammett-yhtälöstä johdettu Yukawa-Tsuno -yhtälö, joka ottaa ylimääräiset resonanssimuodot huomioon. Muita eri poikkeustapauksiin päteviä tai alkuperäistä Hammett-yhtälöä muuten tarkentavia yhtälöitä ovat muun muassa Swain-Lupton -yhtälö, Taft-yhtälö, Grunwald-Winstein -yhtälö.


title: Hammett-yhtälö

text:
σ voidaan merkitä σ:ksi jos X on "meta" ja σ:ksi, jos X on "para".
ρ riippuu muun muassa reaktiosta, reaktion lämpötilasta ja reaktion liuottimesta. Ihannetilanteessa ρ on täysin riippumaton σ-arvosta.


title: Hammett-yhtälö

text: ρ = 1 bentsoehapolle (no. 1, taulukko alla). Jos ρ ≈ 0, substituentti ei vaikuta reaktioon. Tilanne on tämä jos


title: Carl Hahl

text: Carl Hahl (25. syyskuuta 1872 Turku – 4. heinäkuuta 1956 Helsinki) oli suomalainen lääkäri, joka sai professorin arvonimen.


title: Carl Hahl

text: Carl Hahlin vanhemmat olivat lääketieteen ja kirurgian tohtori Berndt Gustaf Hahl ja Alexandra Kumlin ja puoliso vuodesta 1903 Karin Maria Emilia Åkerman, senaattori ja kenraalimajuri Henrik Willehad Åkermanin tytär. Hahl tuli ylioppilaaksi 1892 ja valmistui lääketieteen lisensiaatiksi 1900, lääketieteen ja kirurgian tohtoriksi hän väitteli 1903 tutkimuksella "Klinisk studie öfver artificiell förtidsbörd vid trångt bäcken". Hahl toimi lääkärinä Helsingissä vuodesta 1900, yleisen synnytyslaitoksen assistenttilääkäri hän oli 1900–1904 ja Helsingin yliopiston lapsenpäästötaidon dosentti 1906–1928. Hahl oli Kätilöopiston ylilääkäri 1907–1941. "Tidskrift för barnmorskor i Finland" -lehden toimittaja hän oli 1914–1919 ja "Kätilölehden" 1915–1919. Hän julkaisi muun muassa teokset "Koneellisen lapsenpäästötaidon oppikirja kätilöille" (1918) ja "Lapsenpäästötaidon oppikirja kätilöille" (1922, 1931). Professorin arvonimi myönnettiin Hahlille vuonna 1921.


title: Carl Hahl

text: Toimitusjohtaja, päätoimittaja Nils-Gustav Hahl oli Carl Hahlin poika.


title: Pyhä Victorinus Egyptiläinen

text: Pyhä Victorinus Egyptiläinen (syntynyt Korintissa Kreikassa, kuollut 283 Diospolissa Egyptissä) oli pyhimys ja marttyyri keisari Numerianuksen vainoissa. Ollessaan Korintin kansalainen hänet karkoitettiin Egyptiin mukanaan joukko muita kristittyjä ja myöhemmin kuvernööri Sabinuksen alaisina pidätettiin uudestaan, kidutettiin ja teloitettiin Diospolissa. Tradition mukaan heidät mestattiin tai poltettiin roviolla. Muita hänen kanssaan marttyyrikuoleman kärsineitä olivat Victor, Nicephorus, Claudian, Dioscorus, Serapion ja Papias. Hänen muistopäivänsä on 25. helmikuuta.


Bundesverband Öffentlicher Banken Deutschlands (VÖB) (julkisten pankkien liittovaltiollinen yhdistys Saksassa) on kansallisten ja alueellisten valtion pankkien yhdistys Saksassa. Siihen kuuluu 62 rahoituslaitosta, jotka edustavat Saksan pankkialan julkista sektoria. Yhdistys on muiden sektoreidensa kanssa keskusluottokomitean (Central Credit Committee) jäsen ja hallinnoi pankkialaa Saksassa. Liittovaltiollisen yhdistyksen pääkonttori sijaitsee Berliinissä.


title: Bundesverband Öffentlicher Banken Deutschlands (VÖB)

text: Yhdistyksen tarkoituksena on edistää jäseniensä yleisiä taloudellisia ja moraalisia etuja kaikissa pankkialaan liittyvissä kysymyksissä, edistää yhteistyötä jäsenpankkiensa välillä ja auttaa niitä niiden toimissa. VÖB puolustaa jäseniensä etuja kasvokkain lainsäädäntöelimissä Saksan liittotasavallassa, valvonta- ja sääntelyviranomaisissa sekä kansallisella että kansainvälisellä tasolla sekä mediassa että julkisesti.


text: Saksan julkisten luottolaitosten liitto (saksaksi: Verband deutscher öffentlich-rechtlicher Kreditanstalten) perustettiin vuonna 1916 ja vuonna 1974 se sai nykyisen nimensä. VÖB:llä on ollut toimisto myös Brysselissä vuodesta 1987 ja se on julkisten rahalaitosten eurooppalaisen yhdistyksen (EAPB) jäsen. Maaliskuussa 2012 yhdistys avasi yhteysviraston myös Euroopan pankkiviranomaisen yhteyteen Lontooseen. VÖB:llä on tammikuusta 2014 ollut toinen yhteysvirasto Euroopan arvopaperimarkkinaviranomaisen (ESMA) yhteydessä Pariisissa. Yhdistys on rahalaitosten eurooppalaisen yhdistyksen (EAPB) jäsen Brysselissä. Toiminta-aikanaan yhdistys on auttanut jäseniään kahden valuuttamuutoksen aikana Saksassa, kahdessa talous- ja finanssikriisissä sekä euron käyttöönotossa.


text: Yhdistystä johtaa 13-jäseninen johtokunta, jota johtaa yleiskokouksen valitsema esimies. Esimies on Johannes-Jörg Riegler. Johtokunnan vierasjäsen on Saksan säästöpankkiyhdistyksen (German Savings Banks and Giro Association, DSGV) esimies. VÖB:n toimitusjohtaja on Iris Bethge.


title: Kuka sellaista tekisi

text: Kuka sellaista tekisi. Karisto 2008, on Seppo Jokisen kirjoittama jännitysromaani.


title: Kuka sellaista tekisi

text: Kirja alkaa Koskisen kalamatkalta; hän saa pienehkön hauen jonka vie kotiin; kotimatkalla hän törmää järjestyspoliisin partioon joka tutkii maastosta kuolleena löydetyn rappioalkoholistin ruumista; tapaus on rutiinia mutta Koskinen haistaa pahaa.


title: Kuka sellaista tekisi

text: Pieni rauhansuvanto nähdään seuraavana kun komisario valmistaa kalastaan juuri saamansa reseptin mukaan oluthaukea itselleen ja naisystävä Linnealle.


title: Kuka sellaista tekisi

text: Mutta työssä alkaakin sitten todella paha sotku: kuolleita rappioalkoholisteja alkaa löytyä ympäri kaupunkia; eikä siinä kyllin: nimellä Hervannan Hursti kutsuttu parannuksen tehnyt entinen alkoholisti joka kerää hylättyjä vaatteita ihmisiltä ja jakaa niitä laitapuolen ihmisille katoaa jäljettömiin; tosin tapauksessa tulee karmiva lisäys kun hänen varastovaununsa palaa poroksi - ja hyväntekijän ruumis löytyy raunioista; entisen hevoskärryn ovi oli teljetty ulkoa eli kyseessä on murha!


title: Kuka sellaista tekisi

text: Ja aina vain pahenee: eräs täysin alkoholisoitunut nainen löydetään kadulta henkiheittona; hänelle on syötetty jotain myrkkyä joka tuhosi hänen maksansa.


title: Kuka sellaista tekisi

text: Nyt selviää että joku sekottaa myrkkysienistä saamaansa tuhoisaa myrkkyä alkoholiin ja jakelee niitä rappioalkoholisteille.


title: Kuka sellaista tekisi

text: Koskinen punoo eri tahoilta kertyneistä pikkuasioista lopulta pitävän todisteketjun.


title: Kuka sellaista tekisi

text: Syylliseksi epäilty paljastuu mutta viime hetkellä hän kaappaa mukaansa vaimonsa ja kaksoistyttärensä paeten autollaan; Koskinen, Pekki ja Lundelin lähtevät takaa-ajoon parhaalla poliisin siviiliautolla ja mukaan lähtee Liikkuvan Poliisin kärkimoottoripyörämies.


title: Kuka sellaista tekisi

text: Huikea takaa-ajo päättyy lopulta kolariin Sääksmäen tienoilla - tosin karkulainen oli päästänyt vaimon ja tytöt ulos viime hetkellä ennen kuin ajoi päin raskasta rekka-autoa.


title: Kuka sellaista tekisi

text: Aivan lopuksi Niiranen ilmoittaa että tarinan mittaan auenneeseen ylikonstaapelin vakanssiin on yllättäen nimitetty Ulla Lundelin.


title: ScanEagle

text: ScanEagle on Insitu Groupin ja Boeing-yrityksen valmistama miehittämätön lentokone, jota otettiin käyttöön Irakin sodassa vuonna 2004. Yleisesti lentolaitetta käytetään Yhdysvaltojen asevoimien toimesta taktisella tasolla tiedustelutehtäviin. Sitä on myös käytetty siviilitehtävissä, kuten tulipalojen torjunnassa, rautateiden valvonnassa ja rannikkovartioston eri tehtävissä.


title: ScanEagle

text: ScanEagle lähetetään lentoon katapulttimaiselta lavetilta. Lennokki on käytössä yli 20 maalla ympäri mailman. ScanEaglestä on myös versiot ScanEagle 2 ja ScanEagle 3.


title: ScanEagle

text: Siipien kärkiväli on 3,11 metriä. Painoa lentolaitteella on ilman lisävarusteita 14–18 kg. ScanEagle toimii bensiinimoottorilla ja suoriutuu 24 tunnin tehtävästä ilman tankkausta. Normaali lentonopeus on 25,7–30,9 m/s. ScanEagle pystyy suorittamaan yli 111 km:n lentomatkoja ja sen operointikorkeus on 4 876 m ja maksimissaan 5 943 m.


title: ScanEagle

text: Lentolaitteessa voidaan käyttää kahta erimallista elektro-optista kameraa (EO tai EO900), MWIR-infrapunakameraa (Electro-optical, Midwave Infrared) tai yhdistelmäkameraa, jossa on sekä elektro-optinen kamera että infrapunakamera. Elektro-optinen kamera pystyy tuottamaan reaaliaikaista, värillistä videomateriaalia ja se kykenee 25:1 optiseen zoomaukseen.


title: ScanEagle

text: Infrapunakamera on malliltaan jäähdyttämätön ja se kykenee tuottamaan 30 kuvaa sekunnissa. ScanEaglessä voidaan käyttää myös kahta erilaista datalinkkiä: analogista videodatalinkkiä ja C2-datalinkkiä. Analogista videota tuotetaan 2,4 GHz:n taajuudella. Datalinkkeihin on myös sisällytetty CoT-toiminto (Cursor on Target), joka mahdollistaa laitteen ohjaamisen useilla eri ohjausjärjestelmillä.


title: Luettelo Norjan kansallispuistoista

text: Tämä on luettelo Norjan nykyisistä kansallispuistoista.


title: Christine Sinclair

text: Christine Sinclair (s. 12. kesäkuuta 1983 Burnaby, Brittiläinen Kolumbia, Kanada) on kanadalainen jalkapalloilija. Hän on pelannut Kanadan naisten maajoukkueessa 270 maaottelua ja tehnyt niissä 173 maalia sekä toiminut joukkueen kapteenina. Hän on ollut voittamassa maanosaliitto CONCACAF:in mestaruutta vuonna 2010 sekä saavuttamassa olympiapronssia Lontoossa 2012 ja Rio de Janeirossa 2016. Hän oli vuoden 2012 olympiaturnauksen paras maalintekijä tehtyään kuusi maalia, joista kolme tappioon päättyneessä välierässä Yhdysvaltoja vastaan. Hän sai lokakuussa 2012 Kansainväliseltä jalkapalloliitolta neljän ottelun pelikiellon ja sakot olympiavälierän jälkeisestä voimakkaasta erotuomariin kohdistamastaan arvostelusta.


title: Christine Sinclair

text: Sinclair on kahdeksan kertaa kuulunut kymmenen pelaajan listalle, joista on valittu FIFA:n vuoden naispelaaja: 2005, 2006, 2007, 2008, 2010, 2012, 2013 ja 2016. Hänet on valittu Kanadan vuoden naispelaajaksi toistakymmentä kertaa. Vuonna 2012 hänet palkittiin Bobbie Rosenfeld Awardilla vuoden parhaana kanadalaisena naisurheilijana. Sinclair kantoi Kanadan lippua Lontoon olympialaisten päättäjäisissä.


title: Christine Sinclair

text: Sinclair pelasi alle 19-vuotiaiden MM-kilpailuissa vuonna 2002 Kanadan saavuttaessa hopeaa.


title: Christine Sinclair

text: Seuratasolla Sinclair on edustanut Portland Thornsia vuodesta 2013.


title: Sunday Oliseh

text: Sunday Ogochukwu Oliseh (s. 14. syyskuuta 1974 Abavo, Delta, Nigeria) on entinen Nigerian maajoukkuejalkapalloilija. Hän toimii nykyään valmentajana. Pääosan urastansa hän loi eurooppalaisissa ammattilaisseuroissa. Hänen pelipaikkansa oli yleensä keskikenttä.


title: Sunday Oliseh

text: Hän aloitti jalkapalloilun kotimaassaan Julius Berger -nimisessä seurassa vuonna 1989. Sittemmin eurooppalaisista ammattilaisseuroista Oliseh pelasi useissa eri seuroissa. Niitä olivat belgialainen RFC de Liège, italialainen Reggiana, saksalainen 1. FC Köln, hollantilainen AFC Ajax, italialainen Juventus FC, saksalainen Borussia Dortmund, josta lainasopimuksella VfL Bochumissa vuosi, ja belgialainen Genk.


title: Sunday Oliseh

text: Nigerian maajoukkueessa hän osallistui yhteensä 54 otteluun vuosina 1993–2002 tehden kaksi maajoukkuemaalia.


title: Sunday Oliseh

text: Vuonna 2018 hän valmentaa Hollannin pääsarjassa perinteikästä Fortuna Sittardia.


title: Burman valtio

text: Burman valtio oli Japanin keisarikunnan nukkevaltio, joka luotiin vuonna 1943 Burman japanilaismiehityksen aikana.


title: Burman valtio

text: Toisen maailmansodan alkupuolella Japani valtasi Britannian Burman saadakseen raaka-aineita ja sulkeakseen Burman tien, jota kiinalaiset nationalistit käyttivät sotatarvikkeiden kuljettamisessa.


title: Burman valtio

text: Japani sai vallattua Burman nopeasti ja sai apua Burman kansalliselta armeijalta, jonka perustamisessa se oli auttanut.